Paco Etxeberria: 'Borondate politikoa eta gaitasun teknikoa dago, baina ez da erraza'

Espainiako Ondare Nazionalak aukera zabaldu du Erorien Haraneko senitartekoen gorpuzkiak berreskuratzeko prozesuari aurre egiteko.

Paco Etxeberria antropologo eta auzitegiko medikuak Radio Euskadiko 'Boulevard Informativo' saioan azaldu duenez, datorren urtarriletik aurrera, Erorien Haranean dauden gerrako eta frankismoko biktimen gorpuzkiak berreskuratzeko espazioak egokitu daitezke. "Tabikeak bota behar dira, kaxak mugitu. Pentsa 3.000 kaxa atera behar direla! Non jartzen dituzu? ", esan du.

Horren esanetan, Erorien Haranean "30.000 pertsona baino gehiago daude, eta jakin badakigu zein herritakoak diren, kutxak oso ondo identifikatuta baitaude". 30.000 lagun horietako "1.000 inguru EAEkoak dira". Auzitegiko medikuaren hitzetan, "ez da lan erraza eta ez da itxaropen faltsurik sortu behar". "EAEn 15 familiak eskatu dute gorpuzkiak itzultzeko", adierazi du.

Etxeberriaren ustez, "ezin izango dituzte guztiak identifikatu"; izan ere, hainbat arazo daude, eta horietako bat da "erkaketa egiteko senide idealik ez dagoela". Hezurrak nori dagozkion jakitea zaila da, beraz, "nahiz eta areketan DNA ateratzen den eta haranean gorpuzkiak hobeto kontserbatuta dauden".

Gainera, beste maila bateko mugak ere badirela azpimarratu du antropologoak, zailtasun teknikoak eta gastuak kontuan hartu behar direlako.


Gipuzkoa Garbia sortu dute Gipuzkoako EAJko hautetsiek, "ezker abertzalea atez ateko sistema inposatzen ari dela ikusita"

Gipuzkoako udaletako eta Batzar Nagusietako EAJko ordezkariek Gipuzkoa Garbia sortu dute, hondakinen kudeaketaren inguruan piztu den eztabaidaren aurrean, eta "ezker abertzalea herritarren hitzari jaramonik egin gabe gure kaleetako zaborra jasotzeko atez ateko sistema inposatzen ari dela ikusita". Gaur egin dute aurkezpena Gipuzkoa Buru Batzarrean, Donostian.

Gipuzkoa Garbia ondorengo printzipioekin "konprometitutako "Gipuzkoako Lurralde Historikoko Batzar Nagusietako eta udaletako EAJko ordezkariok osatzen dute.

Hauek dira Gipuzkoa Garbiaren printzipio nagusiak (testua oso-osorik):

"Gure konpromisoa azaltzen dugu ingurugiroaren defentsaren alde, eta horretarako, gure hondakinen kudeaketa integrala modurik jasangarrienean gauzatzeko honako ekintzak bultzatzeko konpromisoa hartzen dugu:

Prebentzioa, abiapuntu nagusi bezala. Sortzen ez dena da hondakinik onena.

Birziklapena.

Konpostajea eta berrerabilpena.

Gipuzkoako jendarteak erakutsi du dagoeneko badakiela bere hondakinak modu zuzenean kudeatzen, inposaketan oinarritzen diren bilketa selektiborako sistemak martxan jarri beharrik gabe. Birziklapen tasen etengabeko hobekuntzak frogatzen du kontzientziazioa, heziketa eta pedagogia direla hondakinen birziklapena bultzatzen eta emaitzak hobetzen jarraitzeko hartu beharreko bidea, edukiontzien bitartez.

Bide horretan, erakunde publikoen egitekoak berebiziko garrantzia dauka. Horrenbestez, herritarren sentsibilizazioa handitzen jarraitzeko neurriak eta egitasmoak bultzatu behar dituzte etengabe, birziklatzen dutenei abantailak eta pizgarriak eskaintzeaz gain. Hondakinen prebentzioa eta birziklapena hobetzeko ahaleginek kontzientziazioa eta heziketa izan behar dituzte abiapuntu, eta sekulan ez inposaketa. Hondakinen kudeaketa jendarte osoari eragiten dion afera izanik, hanka sartzea izango litzateke jendartea aintzat hartzen ez duen konponbidea bilatzea.

Hondakinak edukiontzien bitartez biltzea defenditzen dugu. Azken urteetan zehar, inbertsio garrantzitsua egin da logistikan, garraioan eta bilketan, erakutsiz sistema honek behar bezala funtzionatzen duela, garbiena dela, eta herritarren gehiengoaren onarpena daukala. Are gehiago, berriki Gipuzkoako herri desberdinetan aurrera eraman diren esperientzia pilotuek frogatu dute, edukiontzien kudeaketa egoki batekin eta herritarren borondatezko partaidetzarekin, atez ateko sistemarekin baino emaitza hobeak lor daitezkeela.

Ez dugu onartzen Gipuzkoan birziklapena atez atekoaren gisako sistema zikin, zaharkitu eta inposaketan oinarritutakoaekin garatzea. Garestiagoak ere badira eta edukiontziekin orain arte egindako inbertsioa indargabetuko lukete.

Gipuzkoa Garbia hondakinen kudeaketan Gipuzkoa jasangarri baten alde lanean aritzeko nahiarekin sortzen da, lurraldeko eragile sozial eta ekonomikoekin elkarlanean.

Horretarako, printzipio hauetan oinarrituko du bere egitekoa:

Zorroztasuna eta gardentasuna bermatu herritarrei ematen zaien informazioan. Gure zaborrak tratatzeko dauden sistema desberdinen inguruan zabaltzen diren gezurrak eta demagogia baztertu nahi ditugu, datu eta araudi kontrastagarri eta benetakoekin.

Hondakinek kudeaketan herrialderik aurreratuenen eta gehien birziklatzen dutenen eredua jarraitu (Ipar Europakoak), eta gure hondakinak modu egokian kudeatzeko Europar Zuzentarauak betetzen direla bermatu.

Europar araudietan finkatutakoa jarraiki, Gipuzkoan gaur egun ditugun hiru hiri-zabortegiak berehala ixteko exijitzea, zabortegiak baitira konponbiderik txarrena eta ez-jasangarriena, ingurugiroaren, ekonomiaren eta jendartean ikuspegitik.

Hori guztia dela-eta, Gipuzkoako jendartearen aurrean lau konpromiso hauek berresten ditugu:

Atez ateko bilketa sistemari uko egiten diogu, eta edukiontzien aldeko apustua egiten dugu, birziklapen jasangarrian oinarritutako bilketa selektiboan aurrera egiteko modurik onena dela uste dugulako.

Gure ustetan, edukiontzietan aurkeztu diren hobekuntzak (txarteldun edukiontziak, etabar.) dira sistema horretan sakontzeko eta hobetzen jarraitzeko bidea.

Herritarren iritzia aintzat hartu gabe atez ateko sistemaren inposaketari uko egiten diogu, bai herrietan, eta baita Gipuzkoako Batzar Nagusietan ordezkatutako gehiengo borondatearen aurka. Hondakinen kudeaketa sistemaren plangintza Gipuzkoako Batzar Nagusiei dagokie.

Zabortegi berriak zabaltzea baztertu eta gaitzesten dugu, ez dutelako ingurugiroa errespetatzen, eta Europar Batasuneko herri gehienetan egiten ari direnari jarraituz, errausketa bidezko balorizazio energetikoaren aldeko apustua egiten dugu birziklatu ezin diren hondakinen kasuan. .

Gardentasunaren, informazioaren, ingurugiroarekiko sentsibilizazioaren eta elkarrizketaren alde egiten dugu kudeaketa publikoan sortutako arazoak herritarrekin konpontzerakoan, eta herritarrak heldugabetzat jotzea eta afera hau politikoki erabili nahi izatea errefusatzen dugu.

Ekimen honen bitartez, eztabaida eta informazio ekintzak eramango ditugu aurrera Gipuzkoako herrietan, eta era berean, beharrezko ekimen politiko guztiak gauzatuko ditugu aipatutako lau konpromisoetan adierazitako printzipioak betetzen direla ziurtatzeko".


'Los caprichos de la suerte', Barojaren azken eleberria, argitara

Azaroaren 5ean plazaratuko dute, eta 15.000 ale izango ditu lehendabiziko tiradak.

Kultura zorioneko dago argitaratzeke zegoen Pio Barojaren azken eleberria plazaratuko baitute azaroaren 5ean. Los caprichos de la suerte du izenburutzat, eta altxorraren pare zegoen gordeta Itzean, Baroja sendiak Beran (Nafarroa) duen familiarteko etxean.

Los caprichos de la suerte lanaren 15.000 aleko tirada kaleratuko du Espasak hasiera batean, eta Jose Carlos Mainer literatura kritikariaren aitzinsolasak jantziko du. Eleberria gerra zibilean dago girotuta, eta 1950. eta 1951. urteen artean idatzi zuen El árbol de la ciencia liburuaren egileak.

Pio Barojak Las saturnales izenarekin bataiatu zuen eleberri-sorta bateko hirugarrena da. Liburuko protagonista Luis Goyena da (idazlearen alter egoa), gerra garaian Madrildik ihes egin zuen kazetaria, Cuencatik Valentziara pasatu eta handik Parisera iristeko. Behin Parisen, zalantza egin zuen Amerikara jauzi egin ala ez.

"Argitaratzeke zegoen Barojaren azken eleberria da. Dagoeneko ez dago literatura material gehiago, azalpen biografiko, saiakera edota zenbait idazki solte kenduta, apurka-apurka azaltzen joango direnak", esan dio Efe agentziari Pio Caro-Barojak, idazlearen bilobak.

"Eleberri hau nire osaba-aitita 1949an idazten hasi zen Las saturnales izeneko trilogiaren hirugarren alea da. Lehendabizi El cantor vagabundo atera zen, eta, ondoren, Miserias de la guerra 2006an. Ezin izan zen aurretik argitaratu, ez baitzuen Frankismoaren zentsura gainditu, eta nire osabaren heriotzaren 50. urteurreneko ospakizunekin batera plazaratu zen", azaldu du.

Eleberriak Pio Barojaren testigantza zuzena jasotzen du, Luis Goyena y Elorrioren bidez: egilea bezala, medikua da, Filosofia eta Letretan lizentziaduna eta kazetaria lanbidez.


Han behean, Hitza ere bai

Antza, Sevillan ere irakurtzen dute HITZA. Jon Plazaola aktore urretxuarrak parte hartzen duen Alli Abajo telesailean HITZA eta BERRIA egunkariekin ikusi ahal izan ziren aktoreak atzoko atalean.


Ortuzarrek ez du baztertzen hauteskundeak aurreratzeko aukera

Udal eta foru bozen ostean oposizioak Jaurlaritzari "planto" egiten jarraitzen badu, aukera hori mahai gainean egon litekeela dio EAJren EBBko presidenteak. Erkorekak baztertu egin du berriz ere aukera hori.

Legebiltzarreko hauteskundeak aurreratzeko aukera zeresana ari da ematen berriz. Andoni Ortuzar EAJren EBBko presidenteari elkarrizketa egin diote Radio Euskadin, eta, han esan duenez, udal eta foru hauteskundeen ostean oposizioko alderdiak Eusko Jaurlaritzari egiten ari zaizkion "plantoak" jarraitzen badu, ez du baztertzen aukera hori. "Deigarria da Bildu eta PP ia denean ados jartzen ari direla, batez ere, Jaurlaritzari ezetz esateko", adierazi du Ortuzarrek. Onartu du ez duela uste hauteskundeak aurreratzera iritsiko direnik, bi alderdi horiek "estrategia aldatuko" dutelako, baina egin du ohartarazpen bat ere: "Beste kontu bat da halako planto bat egotea eta ezinezkoa izatea mahai gainean dauden gaietan aurrera egitea. Kasu horretan, lehendakariak hartuko du herriarentzat onena den erabakia".

Goizean Ortuzarrek esandakoen ostean egin diote galdera Josu Erkoreka Jaurlaritzako bozeramaileari legebiltzarreko korridoreetan. Hark baztertu egin du Ortuzarrek mahai gainean jarritako aukera. Esan du Jaurlaritza jada ari dela aurrekontuak lantzen, eta ez dutela buruan hauteskundeak aurreratzea.

"Aitzakia" bila ibiltzea egotzi die EH Bilduk

EH Bilduk ere hitz egin du aurrerapen posible horren inguruan. Batetik, ukatu egin du PPrekin batera Jaurlaritzari "pintza" moduko hori egiten ari direla. Bestetik, Urkulluri eta EAJri egotzi die "aitzakia" bila dabiltzala hauteskundeak aurreratzeko. Maddalen Iriarte eta Unai Urruzuno legebiltzarkideek Jaurlaritzaren jarrera "zinikoa" salatu dute.


Bilbao Basketek zaleen laguntza beharko du, Valentzia gainditzeko

Rafa Pueyoren gizonek Endesa Ligako bigarren sailkatu hartuko dute Bilbao Arenan. Arlo ekonomikoan taldeak dituen arazoak alde batera utzi beharko dituzte garaipena lortzeko.

Bilbao Basketek Perasovicek zuzentzen duen Valentzia Basket hartuko du Miribillan, aste honetan taldeak 1,5 milioi euro behar dituela jakin ondoren. Gorka Arrinda Bizkaiko taldeko akziodun nagusiak jokalariei ordaintzeko talde beltzak dirua behar duela jakinarazi du, eta Bilbao Basketen etorkizuna kolokan gelditu liteke.

Rafa Pueyoren gizonak bolada onean daude, Manresa etxetik kanpora jipoitu ondoren, baina taldea eta bere ingrua egoera ekonomikoagatik kezkatuta daude. Horregatik, Bilboko taldeak zaleen babesa beharko du Valentzia Basket indartsua gainditzeko.

Valentziako taldea Endesa Ligako bigarrena da, hamaika garaipen eta soilik bi porrotekin, baina Bilbao Arena gotorleku bilakatu daiteke Bizkaiko taldearentzat. Bilbao Basket bederatzigarren sailkatua da, eta playoffeko postuak soilik garaipen bakarrarera ditu.

Talde taronja gainditzea lortzen badu, Bilbao Basket 2014ko Malagako Errege Kopa jokatzeko borrokan sartuko litzateke.

Jarraitu norgehiagoka, zuzenean, ETB1en eta eitb.com-en, igandean (urtarrilak 5), 12:15etik aurrera.


EAJk Gorka Urtaran aurkeztu du Gasteizko alkategairako, eta Ramiro Gonzalez Arabako ahaldun nagusirako

Herrialdean EAJ PPren "alternatiba bakarra" dela diote bi hautagaiek.

Hurrengo urteko udal eta foru hauteskundeei begira jarri da EAJko Araba Buru Batzarra, eta alkatetzarako eta ahaldun nagusirako hautagaiak aurkeztu ditu. Gorka Urtaran izango da Gasteizko alkategaia, eta Ramiro Gonzalez Arabako diputatu nagusigaia. Bi hautagaiekin batera agerraldia egin du Xabier Agirre ABBko presidenteak. Itxaropentsu mintzatu da Agirre, datorren urtean EAJk bi erakundeak berreskuratzeko aukera handiak dituela iritzita.Gonzalezen esanetan, berriz, EAJren esku baino ez da etorriko Arabak behar duen “eraldaketa”. 2011tik PPk agintzen du Udalean eta Diputazioan, baina ziur da 2015ean EAJ gai izango dela bi instituzioetan irabazteko. “Gu gara PPren alternatiba bakarra”, adierazi du. Urtaranen iritziz, bestalde, “eraldaketa integrala” behar du Gasteizko Udalak, eta berak “eredu politiko alternatiboaren” alde lan egingo duela agindu du.


Versailles ikaragarritik hotsadarra

Versailles ikaragarritik eraiki du hotsadarra Maite Larburuk.

Versailles ikaragarritik eraiki du hotsadarra Maite Larburuk.

Joseviskyrena da ilustrazioa


Zinemaldia 2015: 'Regression'

Minnesota, 1990. urtean. Bruce Kenner detektibea Angelaren kasua ikertzen ari da. Angelak krimen aitorrezin bat egitea leporatu dio bere aita John Gray-ri. Johnek, ustekabean eta gertatutako ezer gogoratu gabe, bere errua aitortzen duenean, Raines psikologo ospetsua kasuan sartuko da, Johni gogoratzen laguntzeko. Haiek aurkitutakoak konspirazio gaizto bat aterako du argitara.


Izenematea zabalik, postregintza ikastarorako

Hernaniko Udalak eta Lanbidek Postregintza ikastaroa antolatu dute urriaren 6tik otsailaren 20ra arte, eta gaur irekiko da izenematea. 70 pertsona apuntatzean itxiko da zerrenda.

Postregintza ikastaroa antolatu dute Hernaniko Udalak eta Lanbidek, datorren ikasturterako. Ikastaroa egin eta gainditzen dutenek postregintzako profesionaltasun ziurtagiria lortuko dute.

420 orduko ikastaroa

Ikastaroa urriaren 6an hasi eta otsailaren 20an bukatuko da. Transpacarreko sukaldean (Latsunbe 44) emango da, astelehenetik ostiralera, 09:15etatik 14:15etara.

Guztira, 7 gai landuko dira: postregintzako eskaintzak, barne-hornikuntza eta kontsumoen kontrola; postregintzako ore eta pastel elaborazioa; postregintzako elaborazio osagarriak; orez eta pastaz egindako produktuen elaborazio eta aurkezpena; sukaldeko postreen elaborazio eta aurkezpena; helatuen elaborazioa eta aurkezpena; eta ostalaritzako segurtasuna, higienea eta ingurumena.

Ikastaroa bukatzean, 80 orduko praktikak egingo dira sektoreko enpresetan.

Hau guztia eginda, profesionaltasun ziurtagiria lortuko dute ikasleek.

70 pertsonentzako lekua

Izenematea gaur irekiko da, eta lehenengo 70 pertsonek izango dute lekua. Izena emateko Derrigorrezko Bigarren Hezkuntzako graduatu-titulua edo parekoa eduki behar da.

Internet bidez eman behar da izena: www.lanbide.net. Baina internet ez dutenek edo informazio gehiago nahi dutenek Enplegu Gunera jo dezakete (Karobieta 63), edo telefonoz deitu: 943 55 18 08 edo 943 57 54 24.


Mobilizatzeko deia egin dute 35/02 sumarioko auzipetuek eta herriko tabernetako ordezkariek

Ostegunean hasiko dira herriko tabernen auzia epaitzen Espainiako Auzitegi Nazionalean, Madrilen. Gaur, asteartea, agerraldia egin dute hainbat herriko taberna eta elkarteetako zein 35/02 sumarioko auzipetuek, eta datozen egunetarako antolatutako mobilizazioetan parte hartzeko deia egin dute. Euskal Herriko beste hainbat elkarterekin batera, Orkatz Kultur Elkartea ere auziaren barruan dago.

35/02 sumarioko (Herriko tabernen auzia) auzipetu eta herriko taberna nahiz elkarteetako ordezkariek agerraldia egin dute gaur, asteartea, epaiketa salatzeko eta mobilizazioetan parte hartzeko deia eginez. Agerraldian izan da, beste batzuen artean, Orkatz Kultur Elkarteko ordezkari bat, eta urriaren 26an Bilbon egingo den manifestazioan parte hartzeko deia luzatu dute.

Ostegunean izango da Herriko tabernen auziaren lehenengo saioa. Euskal Herriko beste hainbat elkarterekin batera, Orkatz Kultur Elkartea ere auziaren barruan dago. Hori dela-eta, auzipetutako 40 laguni bezala, tabernetako ordezkariei ere deklarazioa hartuko diete. Hala, Xabier Arrizabalaga Enbortxo Orkatz Kultur Elkarteko ordezkari moduan izango da Madrilen, datorren hilaren bukaera aldera. Uztarriak Herriko tabernen auziaz erreportajea kaleratu du urriko aldizkarian.

Bestalde, atzo hasi zen 26/11 sumarioan auzipetutako 40 gazte independentisten kontrako epaiketa, Madrilgo Auzitegi Nazionalean. Segiko kide izatearen akusaziopean, egunotan (atzo, gaur eta bihar, asteazkena) ari dira epaitzen gazte horiek, eta tartean da Olatz Izagirre Azpeitiko bizilaguna. Izagirre Madrilen izango da asteazkena bitartean, eta azaroaren 25, 26 eta 27an, eta abenduaren 9, 10 eta 11n daude jarrita datozen auzi saioak, baina gehiago ere izan litezke.


Ezin izan du Gipuzkoako txapela jantzi Iñaki Azurmendi aizkolariak

Aste osoa gripearekin igaro ondoren, Maila Nagusiko Gipuzkoako Txapelketa jokatu du asteburuan Iñaki Azurmendi aizkolari arriarandarrak. Sasoiz «puntu-puntuan» ez bazegoen ere, eta txapelketan parte hartzeko zalantzak izan bazituen ere, iaz lortutako garaipena errepikatzeko asmoz aritu zen igandean Bedaioko (Gipuzkoa) pilotalekuan. Joxemari Olasagastik jarritako erritmoari ezin izan zaion jarraitu eta Igeldoko (Donostia, Gipuzkoa) aizkolariak jantzi zuen txapela.

Txapelketa orain hamabost egun jokatu izan bazen, Olasagastiri gauzak zail jartzeko asmotan zen Azurmendi: «Orain bi aste oso forma onean nengoen, eta berriz ere txapela janzteko aukera asko nituen. Baina erabat errekuperatzerik ez dut izan, eta ezin izan dut maila berdindu».

Igandean Euskadikoa

Zailtasunak-zailtasun, igandean egindako lanarekin «nahiko gustura» geratu da arriarandarra, eta Gipuzkoako txapela lortzerik izan ez badu ere, igandean Arbizun (Nafarroa) Euskadiko Maila Nagusiko Txapelketako finalera sartzeko txartela eskuratzeko moduan egongo dela aurreratu du: «Astea lasai hartu eta indarra berreskuratzen badut, finalerako txartela lortzeko moduan egongo naizela iruditzen zait».

Hamabi aizkolarik parte hartuko dute Euskadiko finalerako kanporaketan, eta sei igaroko dira finalera. Azaroaren 6an Elizondon (Nafarroa) jokatuko da finala. Lehen lau aizkolarien artean sailkatu nahi du Azurmendik.


Urkullu, Rajoyrekin hauteskundeez eta erreformez hitz egiteko prest

Bilduk udaletxe batzuetara eskoltak sartzea eragotzi ostean, EAJko EBBko presidenteak arduraz jokatzeko eskatu die EAri eta Alternatibari, erabakiak "adostasunez" har ditzaten.

Iñigo Urkullu EAJko EBBko presidentea Mariano Rajoy PPko buruzagiarekin datozen hauteskunde orokorren eta "gauza gehiagoren gainean" hitz egiteko prest agertu da. Edozein kasutan, buruzagi jeltzaleak uste du hauteskunde orokorrak ez direla aurreratu behar ekonomia krisiari aurre egiteko aldaketa estrukturalak landu arte.

TVEri emandako elkarrizketa batean, Urkulluk azpimarratu du Jose Luis Rodriguez Zapatero Gobernuko presidentearen esku dagoela hauteskunde orokorrak noiz egin erabakitzea.

"Agian hauteskunde orokorrak erreforma proposamenik gabe aurreratzea, Espainiako estatuak beste instantzia batzuekin denbora galtzea izan daiteke bai Europako instituzio politiko-administratiboekin edota baita finantza arlokoekin ere. Izan ere, edozein delarik ere Espainiako gobernuan dagoena, erreformak bultzatu beharko ditu" esan du EAJko EBBko presidenteak.

Gai horren gainean "oraindik" Mariano Rajoy PPko presidentearekin ez duela hitz egin azpimarratu ostean, berarekin horren eta "gauza gehiagoren gainean" hitz egiteko prest dagoela esan du Urkulluk.

Urkulluk eta Rajoyk izan zuten azken elkarrizketa maiatzaren 22ko hauteskundeen ostean izan zen, Espainian popularrek "garaitu" ondoren. "Zoriondu egin nuen, kortesia politikoz, eta hortik aurrera hilabete batzuk lehenagotik irekita geneukan elkarrizketa bidea zabaldu genuen", gaineratu du buruzagi jeltzaleak.

Eskaria EAri eta Alternatibari

Iñigo Urkullu EBBko presidenteak era berean, ardura eskatu die Eusko Alkartasunari eta Alternatibari Bilduk udal batzuetan bizkartzainak sartzen ez uzteko hartutako erabakia "adostua" izan dadin. Bizi den "distentsioan" sartzen diren iniziatibak direla uste duen arren, beharrezkotzat jo du mehatxupean bizi direnen iritzia ere kontuan izatea.

"Hobe izango litzateke neurri horiek adostasunez aurrera eramatea". Hori dela eta, Bildu osatzen duten formazio "legalei", EAri eta Alternatibari, ezkerreko koalizio sobaranistaren barruan "adostasunekin jokatzeko erabakiaren arduradun" izan daitezela eskatu die urkulluk.


Defizita jaisteko bidean zeharkako zergak indartzea proposatu du Lagardek

Espainia ondo doala, baina gerrikoa estutzen jarraitu behar dela. Hitzaldi ezagunak entzuten ari dira goizean Guggenheim museoan. NDFko presidente Christine Lagardek "albiste onak" daudela esan du, eta lan erreforman sakontzeko ere bai. Ivan Santamaria BERRIAko kazetaria Guggenheim barrutik ari da hangoaren berri ematen.

@santagasteiz(r)en Txioak

Betiko koplak entzuten ari dira dagoeneko Bilboko Guggenheim museoan. 10:00etan hasi da Espainia Foro Globala 2014. Munduko eta Espainiako agintari ekonomiko nagusiak eskaini dute saioa goiz partean, eta arratsaldean ere izango da zer entzun. Aurreskuarekin egin diete ongi etorria 10:00etan Bilboko museo ikurraren eskaratzan Christine Lagarde, Luis de Guindos eta Juan Carlos Borboikoari, besteak beste; haiekin batera Iñigo Urkullu Eusko Jaurlaritzako lehendakaria egon da. Espainiako Estatuburuak zabaldu du goi bilera. "Asko dago egiteko", esan du Borboikoak langabeziari erreparatuz. "Erronka nagusia" enplegua sortzea dela azaldu du. 2014. urtea Europarentzat "oso urte garrantzitsua" izango dela erantsi du, pizkundea "indarra berreskuartzen ari delako". Ezusterik ez, beraz, haren inaugurazio hitzaldian.

Gaur ez da bertsolari lehiaketaren finala BECen, baina Abandoibarrako saioko kartela ere izugarria da: Christine Lagarde NDFko presidentea eta Mariano Rajoy Espainiako presidentea, emanaldia hasi eta amaituko dituzten biak bakarrik aipatzearren. Politika ekonomikoen hari nagusiak maneiatzen dituzten 26 lagun izango dira oholtzaren gainean egun osoan. Baina ez da gai-jartzaileen beharrik izango, bakarra baita leloa: España: de la Estabilidad al Crecimiento (Espainia: egonkortasunetik hazkundera). Aznarren garaiko España va bien gogoangarri eta Alderdi Popularraren España, en la buena dirección azken leloaren bertsio errepikakorra.

"Oraingoan benetakoa da". Luis de Guindos Espainiako Ekonomia ministroa bete-betean sartu da hasieratik baikortasunaren diskurtsoan. Espainiako errekuperazioak eredu produktibo "desberdinean" dauka oinarria orain, eta aurten bertan hazkundea eta enplegu garbia eragingo du "estreinakoz bolada luze batean". "Esperantza eta konfiantza" aipatu ditu ministroak, baina aldi berean errekuperazioa "ahula eta suabea" dela gogoratu, eta Espainiako Gobernua ez dagola "asebeterik". Guggenheimen dagoeneko entzungai diren hitzaldiak esperotako bidetik doaz.

Madrilen baikortasun mezua babestu arren, mezu garrantzitsu bat erantsiko diote enpresari eta, bereziki, Bruselako ordezkariek. Atzeraldia amaitu arren, gerrikoa estutzen jarraitu beharra dagoela nabarmenduko dute, besteak beste, Jeroen Dijsselbloem Eurotaldeko presidenteak eta Lagardek berak. NDFko buruak izan ere, Espainian "albiste onak" daudela esan du jadanik, eta "hobeak ere" egon daitezkeela. Zer egin behar da horretarako? Lan erreforman sakondu, NDFren betiko ildoa alegia. Lagarderen ustez, Espainiak hartu du jadanik ziabogaren buelta, "hazkundera itzuli baita", nahiz eta enpresei euren "zorra berregituratzen laguntzea" falta den. "Hobetzeko tartea" badela dio Lagardek, langabezia handiengia delako eta pizkundea ahulegia. "Enplegua dutenen alde ez, baino enplegua izan nahi dutenen alde" egin behar da lan erreforma NDFren buruaren ustez. Alegia, eskubideak behetik berdindu behar direla. Defizitaren helburua hor dagoela gogorarazteko ez du aukera alferrik pasatzen utzi ere. Zeharkako zergak indartzeko eskatu dio Espainiari, ez hainbeste zuzeneko zergak.

Eusko Jaurlaritzako lehendakari Iñigo Urkulluk beste doinu batez aritu nahi izan du, "elkartasun" eta "humanismo" hitzak sartuta bere hitzaldian. Ekonomiaren eredu "humanistagoa" behar dela esan du, "oinarria pertsonetan duena". Ekonomia berpizteko pizgarrien politikak ere babestu ditu Lagarde, Dijsselbloem eta de Guindosen aurrean. Erregeari ongi etorri egin eta gero, Urkulluk "Euskadi" zertan den azaldu du lau zutabetan. Industria zein enpresa herrialdea da, eta politika publikoek benetako ekonomia produktiboa laguntzen dute; kontzertu ekonomiaren defentsa da bigarren zutabea; kanpoaldera zabalik dagoen ekonomia da, eta esportazioetan iaz egondako errekorra jarri du horren lekuko; eta "ETAren bukaerarengatik", Euskadik une "egonkor eta konfiantzazkoa" bizi duela esan du.

Bestelade, ez da harritzekoa izango, Angel Gurria OCDEko idazkari nagusia lan kontratu bakarra erreklamatzen entzutea eguna bukatu aurretik, edo Iberdrolako gidari Ignacio Sanchez Galanek ere, lehiakortasunaren izenean, lan erreforma gogorragoa eskatzea.

Kanpoan, kontra

Goi bilera orok ditu kontrako mugimenduak. Gaur barruan esandakoak arbuiatzen ari dira kanpoan Gune plataformak deituta. Baina protesta ez da soilik kalean izango. EHUko ekonomia eta enpresa irakasle batzuek Pertsonen zerbitzurako ekonomia baten alde manifestua sinatu eta zabaldu dute azken asteetan.

Ezohikoak dira segurtasun neurriak ere. Ertzaintzak kontrolak jarri ditu A-8 errepidean Bilborako noranzkoan, eta 1.000 polizia inguru daude lanean. Lankidetzan ari dira Guardia Zibila eta Ertzaintza.

Bertso eta kopla saio orok du bere kartela; hona hemen Guggenheimgo sei handien kartela.


Etorkizuneko oroitzapenak

Patxi Lopezek harro esan du agur. Harro, bere hitzetan bere belaunaldiak garaitu duelako ETA. «Batez ere, euskal sozialisten adoreari esker; eutsi genion, ekin genion, eta irabazi genuen». Garai batean, «demokraten batasunari eta irmotasunari» aitortzen zioten meritu hori. Atzo, ordea, PSE-EEren kongresuan Lopez ez zen izan bere paparrean medaila hori jarri nahi izan zuen bakarra. Rodolfo Aresek «bakearen lehendakari» deitu zuen; hala gogoratuko omen dute etorkizunean.

Protagonismo pertsonalak alde batera utzita, ordea, historiak bera nola gogoratuko duen ez du esan Aresek. Badoa hura ere PSEtik —aurrerantzean ere parlamentari izango bada ere—. Agian, historiarako bakearen lehendakariordea izango da. Agian, Ertzaintzak —oraindik ez baitakigu nork— Iñigo Cabacas hil zuenean Herrizaingo sailburu zela gogoratuko dute, eta, azalpenak pilotakada gertatu eta astebetera emateaz gain, ezinbestekoak ziren datuak ezkutatuz eraiki zuela bertsio ofiziala, grabazioak. Kukutzaren defentsan aritu zirenek gogoratuko dute, agian, nola leporatu zien Bilbo «suntsitu» nahi izatea. Eta, agian, Iñigo Lamarca arartekoak oroituko du nola ukatu zizkion 2010ean Ondarroan atxilotu zituzten gazteen deklarazioen bideoak, tratu txarrak salatu ostean.

Badoaz Lopez eta Ares PSEtik. Denborak esango du norberak zer eta nola gogoratzen duen.


“Magic Fly Experience” ibilbide elkarreragilea gaurkotu du Getxoko Turismo Bulegoak

Ibilbide turistiko eta kultural elkarreragilearen bertsio berritua aurkeztu du gaur Getxoko Turismo Bulegoak. "Magic Fly Experience" turismo-eskaintza interaktibo "gaurkotuak" eta "hobetuak" ibilbidearen hasiera eta amaiera zelangura aukeratzea ahalbidetzen du, besteak beste.

Joan den urteko martxoan martxan ipinitako "Magic Fly Experience" ekimenaren berritasunak erabilgarri ipini ditu Getxoko Turismo Bulegoak gaur, abuztuaren 11n. Azaldu dutenez, "bertsio berriak ibilbidearen alderantzikagarritasuna aurreikusten du, hau da, turistei eta bisitariei aukera ematen die Bizkaia Zubian edo Portu Zaharrean hasteko (orain arte noranzko bakarrean egiteko aukera zegoen bakarrik)".

Horrez gainera, "zerbitzuaren erabilgarritasuna hobetu" dutela adierazi dute, "erabiltzailearentzat errazagoa eta intuitiboagoa izateko; eta hobekuntza teknikoak ezarri dira, zerbitzuaren erabileraren datuak hobeto ezagutzeko. Horretarako, ibilbidearen hasieran eta amaieran dauden totemak ordezkatu dira. Modelo berriek informazio gehiago eta intuitiboagoa izateko aukera eskaintzen dute. Era berean, ibilbidean dauden aztarnei presentzia gehiago eman dizkiete turistek eta bisitariek ibilbidearen zati bat direla eta ibilbidearen edozein tokitik has daitezela errazago uler daitezen. Horretarako, horien diseinua hobetu da, egungo lokalizazio batzuk aldatu dira eta altzairu markotan jarri dituzte".

Getxoko Udalak akordura ekarri duenez, "Magic Fly Experience" ekimenaren helburu nagusia honako hau da: "Bizkaia Zubiaren inguruetan bereziki, eta bigarren maila batean Portu Zaharrean, biltzen diren bisitariak eta turistak animatzea inguru bi horiek lotzen dituen itsasertzetik ibiltzera eta haietaz gozatzera, informazioa, irudiak eta bideoak eskainiz". Turismo zinegotzi Irantzu Uriarteren berbetan, "helburua da turistek eta bisitariek Getxon bizitzen duten esperientzia hobetzea da, itsas pasealekuan zehar topa daitezkeen interesgune nagusien interpretazioa errazten duen zerbitzu osagarri bat eskainiz, Bizkaia Zubia eta Portu Zaharra lotzen dituztenak, udalerriko baliabide turistiko nagusiak, hain zuzen ere". Zerbitzu berria dela adierazi du, "teknologia berrietan oinarritua; besteak beste, Getxon turistek eta bisitariek egiten dituzten batez besteko egonaldiak luzatzea helburu duena". Doako zerbitzua lau hizkuntzatan dago (gazteleraz, euskaraz, ingelesez eta frantsesez), urte osoan eta edozein unetan erabil daiteke: QR kodea irakurtzen duen aplikazioa telefonoan edukitzea baino ez da beharrezkoa.

Orain arteko zerbitzuaren erabilera "arrakastatsutzat" jo du Turismo Bulegoak: "2016ko martxotik urrira bitartean, ibilbidearen 23.753 bistaratze izan ziren (hasierako helburua 10.000 bistaratze lortzea izan zen). Erabiltzailearen %26k (6.100) emandako aztarnaren bat helmugan ikusi zuten".


Gutxienez, oposizioko lau lagun hil ditu Siriak. Protestak ugarituz doaz herrialde osoan


Babajana Zakelaren I. urteurren jaian

Zakela tabernak bere lehen urteurren jaia ospatuko du urriaren 22an. Egurdiko 14:00etan babajana egingo dute, eta bazkarian izena emateko azken eguna urriaren 20a izango da. Arratsaldean, 16:00etan, herriko Pintxa Diskosan emanaldia antolatu dute. 16:30ean, mural pintaketa egongo da. 19:00etan, Paji Auerra, eta azkenik, 23:00etan, Ziribulio Sound (Little Martin Selektah eta Mikro gonbitauekin) izango da.


Zigor eskaerak

Herri akusazioek -Ermuko Foroak eta Dignidad Y Justicia elkarteak- egindako zigor eskaerak jasotzen dira Roberto Saiz epaileak ahozko epaiketaren abiatzea aginduz plazaratutako autoan. Honakoak dira:

ERMUKO FOROA

Ibarretxe. Desobedientzia delitua egiteko derrigorrezko kolaboratzaile izateagatik, bi urte eta bederatzi hilabeteko espetxe zigorra eta kargugabetzea.

PSE-EEko buruzagiak. Desobedientzia delitua egiteko derrigorrezko kolaboratzaile izateagatik, bederatzina urteko espetxe zigorra eta kargugabetzea.

Ezker abertzaleko kideak. Desobedientzia delitua leporatuta, Arnaldo Otegirentzat lau urteko zigorra ; Juan Joxe Petrikorenarentzat eta Rufi Etxeberriarentzat bina urte eta Pernando Barrena eta Olatz Dañobeitiarentzat urte bana. Eta zigorrak iraun bitartean, kargugabetzea.

DIGNIDAD Y JUSTICIA

Ibarretxe. Desobedientzia delitua egiteko derrigorrezko kolaboratzaile gisa, bi urteko zigorra eta kargugabetzea.

Lopez eta Ares. Desobedientzia delitua egiteko derrigorrezko kolaboratzaile gisa, urte bana eta kargugabetzea.

Ezker abertzalea.Desobedientzia delitua egotzita, Otegirentzat hiru urteko zigorra; Barrena, Petrikorena eta Dañobeitiarentzat urte bana, eta Etxeberriarentzat bi urte, eta denak kargugabetzea.

ZIGOR KODEA

556. artikulua. 550. artikuluan jasotakoek salbu, euren funtzioetan ari diren agintarien edo agintaritzako agenteen kontra egiten dietenei edo haiei modu larrian desobeditzen dietenei sei hilabetetik urtebete arteko atxiloaldia ezarriko zaie.


Futbola, pilota eta txirrindularitza, gaur, zuzenean, EiTBn

Real Unión vs Vitoria CD, Buruz Buruko Txapelketako Ezkurdia vs Jaka eta Asturiasko Itzuliko 2. etapa eskainiko dira.

Bigarren B Mailako Real Union vs Vitoria C.D. futbol partida izango dugu eguneko lehen kirol emankizuna, gaur, ETB1en eta eitb.eus-en. Naxari Altunak eta Juanan Larrañagak egingo dute zuzeneko kontakizuna 16:00etatik aurrera.

Ordu berean, ETB4n eta eitb.eus-en, Asturiasko Itzuliko 2. etapa izango dugu ikusgai: Soto de Ribera - Cangas de Narcea. Fermin Aramendik eta Xabier Usabiagak emango dute lasterketaren berri.

18:00etan (ETB1 eta eitb.eus) 'ETB Kantxa' saioa hasiko da zuzenean Iruñeko Labrit pilotalekutik. Victor - Ibai Zabala vs Artola - Eskiroz partidarekin hasiko da jaialdia. Gero, Buruz Buruko Txapelketako Ezkurdia vs Jaka jokatuko da. Josetxo Lizartza, Jokin Errasti eta Ibon Gaztañazpi izango dira esatariak.

21:00etan (ETB4 eta eitb.eus), arratsaldean Hernaniko Galarretan jokatutako Segurola - Endika vs Ezkurra II - Garces erremonteko Sagardoaren Txapelketako finalaren kontakizuna egingo dute Iñigo Aiestaranek eta Manuel Arrizabalaga Matxinek.


Nerea Gamboa: "Hilekoaren zikloa kontrolatuz, gure gorputza hobeki ezagutuko dugu"

Elikadura eta ariketa fisikoa hilekoaren ziklora egokitzeko gakoak eskaini ditu Nerea Gamboa nutrizionistak Irrintzi Plaza saioan. "Une bakoitzean hormona batzuk edo besteak nagusitzen dira, gorputzean aldaketak gertatzen zaizkigu; beraz, emakumeen elikadura eta entrenamendua hilekoaren zikloaren arabera ezberdina behar du izan".

Hilekoaren kontrola egitea gomendatu du Nerea Gamboa nutrizionistak gaur Irrintzi Plaza saioan. Hiru fase nagusi ditu hilekoak: folikulu fasea, obulazio fasea eta luteo fasea. Gorputzean ematen diren aldaketak zeintzuk diren eta elikadura eta ariketa nola moldatu azaldu du Gamboak.

Hilekoaren zikloaren araberako elikadura eta entrenamendua


Inika V. Jardunaldiak egingo dituzte ostegunean Sanagustinen


Reala: Sarpongek, igandean jokatzeko geroz eta aukera gehiago

Griezmann taldetik kanpo aritu da eta Paco Sutil zelaian azaldu ere ez da egin.

Antoine Griezmann&' || 'nbsp;berriz ere bere kontura aritu da Zubietan, taldetik kanpo asteartean bezala.

Griezmann ez dago ehuneko ehunean, eta Paco Sutil zelaian azaldu ere ez da egin. Horrek esan nahi du, Sarpongek Levanteren aurka jokatzeko geroz eta aurkera gehiago dituela, iganderako oraindik dezente geratzen bada ere.


«Unibertsitatean baino gehiago ikasi dut Ikatzakoekin»

Ikatza argazkilari elkarteko kiderik gazteena (Legazpi, 1996) eta lehendakaria da. Otsailean argazkilaritza ikastaroko irakasle izango da Mikel Bravo kidearekin batera. Argazkilaritzan dabil buru-belarri.Ikatzako kide gazteena zara eta lehendakari egin zintuzten.Bai. Lehendakari izateak egiten ditugun ekintzei arreta jartzea eskatzen du batez ere. Orain, esate baterako, kultur etxean ikusgai jarri dugu Argizaiola lehiaketako argazki bilduma eta toki faltagatik aukeraketa bat egin dugu. 50 argazki daude ikusgai, 70 bidali zizkiguten eta guk estetikoki onenak direnak hautatu ditugu.Halaber, esan beharra daukat Ikatzako kideek elkartean hasi nintzenean 16 urte inguru nituenean ezin hobeto hartu nindutela. Gaztetasuna ez da sekula nire kontra bihurtu, areago kideek nire alde bihurtu dute gazte jende gutxi batzen zaielako eta gugan, nolabait esateko, etorkizuna edo ikusten dutelako.Zer ikasi duzu Ikatzako kideengandik? Dena. Unibertsitatean [Mondragon Unibertsitatean Ikus-entzunezko gradua ikasi zuen] baino gehiago ikasi dut Ikatzako kideekin.Aurten ere Ikatzak antolatzen duen ikastaroan irakasle lanak egingo dituzu Mikel Bravorekin batera. Aspaldi utzi zuten hori zuen esku. Bai, otsailetik martxora bitartean egingo dugun ikastaroa laugarrena da guretzat irakasle gisa. Otsailaren 4an irekiko dugu izen-ematea. Oraingoan toki muga jarri dugu, izan ere, iaz 23 lagunek parte hartu zuten eta askotxo izan zirela iruditu zitzaigun. Oraingoan 18 lagunentzako tokia egongo da.Ikastaroaren mamia ohikoa izango da. Hain zuzen, oinarrizko argazkilaritza ikastaroa egingo dugu, baina hilabetez arituko garenez, gainetik bada ere, denari begirada bat emateko aukera izango dugu.Profesionalki argazkilaritzan aritzeko erabakia hartu duzu. Probatu egin nahi dut. Gaztea naiz eta gurasoen etxean bizi naiz, orain ez daukat presio handirik eta autonomo jar naiteke arrisku asko hartu gabe. Halere, ez da batere erraza bizimodua argazkilaritzatik, bideogintzatik eta irudigintzatik ateratzea. Ez dakit noiz arte arituko naizen, baina probatu nahi dut eta orain proba hori egiteko unerik egokiena da.Santa Lutzi feriako argazki rally-a irabazi zenuen. Halakoek bultzada ematen dute? Bai, urteetan egindako esfortzuaren emaitza dira. Ez zen sari erraza argazkilari asko dabilelako, asko eta onak. Ez nuen espero, ustekabean harrapatu ninduen sariak.Argazkilaritzatik zerk harrapatu zintuen? Ezin esan, baina bideogintza baino gehiago gustatzen zait. Betidanik erakarri nau irudiak.Beste zaletasun bat baduzu, argazkilaritzaren parekoa… Bai, autoak. Iazko ikastaroan Maldan Beherako Julen Agirreburualde ezagutu nuen eta zaletasuna partekatzen genuela konturatu ginen. Gerora, Maldan Behera taldea sortu genuen auto lasterketak egiteko, baina gurea birtuala da, ez da errepide edo pista lasterketa. Simulaziorako autoak pistarako beste prestatu behar dira, bolantea, motorra, pedala, diferentziala, erregaia… Dena. Espainia mailan lehiatzen ari gara.


Arzadunek eta Sarasuak idi dema apustua jokatuko dute ekainaren 17an, Aian

Aiako probalekuko 1.750 kiloko harriarekin jokatuko dute norgehiagoka.

Eusebio Arzadun Irazusta aiarrak eta Ramon Sarasua Otxandorena lezoarrak idi dema apustua jokatuko dute ekainaren 17an, Aiako probalekuan. Bi idi jabeek 3.000 euro izango dituzte jokoan norgehiagokan.

Arzadunek eta Sarasuak hainbat baldintza zehaztu dituzte idi dema apusturako. Alde batetik, Aiako probatokiko 1.750 kiloko harriarekin jokatuko dute proba; ekainaren 17an, larunbatarekin, 22:00etan hasiko da hitzordua.

Idi pareak egunean bertan pisatuko dituzte, 10:00etan. Idi pareren batek 1.100 kilo baino gehiago pisatzen baditu, kiloko kilo eta erdiko gainzama eraman beharko du.

Bestetik, itzainen lana ere zehaztu dute. Iñaki Urrutia, Asier Alegria eta Ramon Ikertza itzainak apustutik kanpo utziko dituzte, eta idi jabe bakoitzak bi itzain libre eraman ahalko ditu. Itzainek arropa aldatzen duten bitartean eta harriaren ondora joaten direnean epailea izan beharko dute ondoan. Proba Gipuzkoako Herri Kirol Federazioak kontrolatuko du.

Horrez gain, plaza garbitzeko hondarra idi jabeek eraman beharko dute; plazaren garbiketa ekainaren 17an egingo dute 19:00etan hasita.


Zinean agertu diren lau herri, 20:00etan, 'De lo Bueno, lo Mejor'en

Reyes Pradosek Elizondo, Zumaia, Guardia eta Gernika bisitatuko ditu.

'De lo Bueno, lo Mejor' saioak pelikulen eszenatoki izan diren lau herri bisitatuko ditu gaur: Elizondo, Zumaia, Guardia eta Gernika. Bertoko herritarrekin arituko da hizketan Reyes Prados, filmazioetako gertakarien berri jasotzeko.

Historia ezaguna du Gernikako herriak. Koldo Serra zinegileak herriaren izena duen filma estreinatu berri du, Gerra Zibilaren garaiko hainbat gertakariren berri emango duena. Serra berak gidatuko ditu saioren kamerak herrian zehar.

Pelikula batekin ospe gehien lortu duen herria Zumaia da. 8 apellidos vascos film arrakastatsuari esker herriko turismoak nabarmen egin du gora. Zenbait aktorek lagundutako bisitatuko du Reyes Pradosek Zumaia.

Guardiako parajeak ere hainbat aldiz azaldu dira zinean. Horiek gogoratzearekin batera, Arabar Errioxako herri honek gordetzen dituen hainbat sekretu agerian jarriko dituzte.

Elizondon ari dira grabatzen Dolores Redondoren El guardián invisible eleberria oinarri duen filma. Honek eragin nabarmena izan du baita ere herrian.

'De lo Bueno, lo Mejor' gaur emitituko da, 20:00etatik aurrera, eitb.eus-en eta ETB2en.


Auro Ansorregi Altzibar: ‘Urte berriak ere zaharrak berri’

Urtez aldatu dugun arren, zenbakia berria eta «lehengo lepotik burua» batzuk.

Bada denbora, Berria-n iraikurri nuela, Euskal Herriko euskarazko egunkari bakarrari eta autofinantzaketa altuena duen komunikabideari Jaurlaritzak bost urtean 300.000 euro moztuko dizkiola, %20 gutxituko dizkiola diru laguntzak.

Aste batzuk izango dira, Bilbon, Eguna egunkariaren inguruan ekitaldi ugari antolatu direla. 80 urte, Eguna euskarazko egunkariak eta sorreraren harira, Bilboko alkate Juan Maria Aburtok ozen eta indarrez aipatzen zuen, sei hilabete iraun arren, euskaraz egindako egunkariak izan zuela lekurik orduko Bilbon.

Ez nion antzekorik entzun, Joseba Arregi orduko Kultura Kontseilariari Euskaldunon Egunkaria-ren sorreran. Eta zergatik du kontrako jarrera egun agintean dagoen bere alderdiak, EAJk, Tokiko Komunikabideen inguruan? Kalaputxi dugu horren adibideetako bat.

Aurrekontu txikia dugulako? Ia lan guztia muxutruk egiten dugulako? Bertan dihardugunok gure lanordutik kanpo gabiltzalako aldizkaria sortzen? ZERO euro kobratzen dugulako?

Militantzia garaiak joan zirela diote batzuek, baina euskalgintzan dihardugunok berriz jaio beharko ginateke hori ikusteko. Lau eta danborra gara, bai. Askotan dena pikutara bidaliko genuke ikusten dugunean gutxi duenak/dugunok gutxi edo ezer ez dugula jasotzen. Ez dirutan eta ez beste ezertan. Autosufizienteak nahi izatearen zigorra hau ere.

Garbi daukat euskarazko hedabideetan diharduten asko baldintza prekariotan ari direla, bitartean, komunikabide ahaltsuak eta boteretsuak, (Vocento kasu) dirutza ederrak jasotzen diru publikotik

2001ean sortu ginenenean herriko etxe guztietara heltzea izan zen gure helburua, doan, gainera, eta asmo berberarekin jarraitzen dugu. Gure diru iturriak urriak badira ere, ezin ahaztuko ditugu udala eta aldundia, ematen diguten diru laguntzengatik. Bestalde, eskerrak ematea dagokigu, gurekin hilero-hilero edo noizean behin, bere iragarkiak jartzeko konpromisoa hartzen duten denda, taberna, enpresa, elkarte… guztiekin, horiek ere Kalaputxi kalean egotea ahalbidetzen dutenak direlako.

Gure taldeak ez du hortik jaten, baina garbi daukat euskarazko hedabideetan diharduten asko baldintza prekariotan ari direla, bitartean, komunikabide ahaltsuak eta boteretsuak, (Vocento kasu) dirutza ederrak jasotzen diru publikotik, denon dirutik.

Asko duenari asko eman eta ez duenari kendu. Hori da administrazio honen jokaera. Euskararen aldeko hitzez betetzen zaie ahoa, baina hitzak eta ekintzak ez datoz bat oraingoan ere.


Apirilaren 14an aukeratuko dute Chavezen ordezkoa Venezuelan

Auzitegi Gorenak erabaki du Nicolas Maduro presidente arduraduna hauteskundeetan hautagai izan daitekeela karguari uko egin gabe.


Taha Jasin Ramadan Irakeko presidenteorde ohia urkamendian hil dute

Horrenbestez, Saddam Husseineni ez ezik, haren erregimeneko beste hiru agintariri aplikatu diete heriotza zigorra.

Irakeko Gobernuak Al Irakia telebista katearen bidez jakinarazi duenez, bart goizaldean urkatuta hil dute Taha Jasin Ramadan Saddam Husseinen garaian Irakeko presidenteorde izana. Ordu batzuk lehenago arte AEBetako soldaduen zaintzapean egon da Ramadan, eta haiek Irakeko indarren esku utzi ondoren ezarri diote heriotza zigorra.

Joan den astean erabaki zuen Irakeko Auzitegi Gorenak Ramadani hasieran ezarri zioten bizi arteko espetxea gogortu eta heriotzera zigortzea. Xiiten kontrako sarraski baten arduradun izatea egotzita jarri zioten zigor hori.

Ramadanekin lau dira urkamendian hil dituzten aurreko erregimeneko agintariak: Saddam Hussein presidentea, Barzan al Tikriti, Awad al Bandar Iraultzaren Auzitegiko buruzagia, eta gaur hil duten Ramadan.


Itoiz metodoa transmititzen

Juan Carlos Perez Azkoitiko bizilagunarekin 'Itoiz protokoloa' izeneko tailerra partekatzeko aukera izan dute sei musikarik Bastidan (Baxenabarre); bihar, zapatua, aurkeztuko dute elkarlanaren emaitza.

Sakelako telefonoa erdian eman eta hortik King Crimson taldearen Starless musika zatia entzuten ari dira sei musikari gazteak. Balada bat da, aski ohikoa, azkenean. Baina halako batean, laugarren minutuan aldatzen da giroa. Hamahiru neurritara pasako da. Sakonduz joanen da haustura: «Oso gauza gutxirekin giro bat lortzen da. Gu horrekin inspiratzen ginen». Juan Carlos Perezen hitzak dira horiek, sei musikari gazteei mintzo. Bastidan (Baxenabarre) daude, LagunArteren estudioan.

«Ginen» horretan Itoiz taldekoak ditu sartzen Perezek. Itoiz protokoa izeneko esperientzia partekatzen ari da sei musikarirekin. Itoiz protokoloa, hau da, Itoiz taldearen lan egiteko moldea, protokoloa. Garai hartako izpiritua transmititu nahian. LagunArtetik sortu Klarenza elkartekoak gonbidatua du horretara Perez. Larrazkenean egitasmoa prestatua du elkarteak igande honetarako: «Arte esperimentazio partekatuen eguna». Goizetik ekitaldi andana bat aldizkatuko dira. Eta tartean, beraz, Juan Carlos Perezekin tailer esperimentala segitu duten sei musikarien pieza. 17:30ean, Bastidako elizan. Ondotik, Bernard Lubat eta Jeremie Ternoy piano jotzaileak ariko dira.

Jarraitu albistea irakurtzen BERRIAn.


Koarentenako egunerokoa: bigarren eguna (martxoak 15)

Bigarren eguna, eta etxean sartuta geratze hau hain erraza egingo ez zaidanaren itxura. Ehunka disko ditut entzuteko, liburu mordoa irakurtzeko eta, plataforma desberdinetan, nahi adina pelikula, serie eta dokumental ikusteko. Baina, buruko mina daukat, eta ez bezperan egindako aberiaren ajea, etxean sartuta egotearena, baizik.

Beno, 15 bat minutuan etxetik kanpo egoteko aukera izan dut, behintzat, okindegira joan naizenean. Bospasei minutu joaten, beste bospasei bueltan, eta barruan bizpahiru minutu. Erosketa egiteko adina denbora. Okindegirako bidean maskarilla jantzita duen emakume batekin gurutzatu naiz. Badakit alarma egoeran gaudela, hau serioa dela, baina hala ere gehiegizkoa iruditu zait. Beno, bakoitzak nahi duena egingo du.

Okindegira sartu, eta aurrean osaba erosketak egiten. Ezin hurreratu ezta bizkarrean kolpe (kariñoso) bat eman. Ez, metro eta erdiko tartea gorde behar da, eta hala gogoratu digu Agurtzanek. Nire atzetik etorri den bezero bat atean geratu da. Ez dago beste inor okindegian; ez dute kaferik edo gosaririk ateratzen, barra egunkariz beteta dago norberak berea hartzeko, eta erosketa egin eta berehala alde egiten dugu, elkarrekin ia hitz egin gabe.

Etxean kafea prestatu, eta bezperan bezala erdizka utzi dut egunkaria. Koronabirusak hartzen du guztia. Uste dut hurrengo egunetik aurrera, egoera zertxobait normalizatu arte, ez dudala egunkaririk erosiko. Dirua aurreratuko dut horrela.

Eta dirua aurreratzeari dagokionez, nire buruari erronka bat jarri diot: Internet bidez ez ezer erostea denbora honetan, ez diskorik, ez komikirik, ez ezer. Azken finean, produktu horiek banatu behar dituen jendean arriskuan jartzen duzu. Noizean behin, gutxitan, pentsatu eta dena egiten dut.

Disko bilduman begiratu eta Drive-by Truckersen ‘It’s great to be alive’ zuzeneko diskoa atera dut. Rock pixka bat behar dut goizeko ordu hauetan, eta 5 Lpko kaja honek balioko dit ordu batzuk pasatzeko. Mugikorra hartu, eta laneko whatsappeko taldea sutan dago, aurreko egunetan bezala. Nahikoa da 5-10 minutuan ez begiratzea irakurri gabeko 20-25 mezu aurkitzeko. Berez jai daukat asteburu honetan, baina laguntzeko prest nagoela esan diot lankideari. Halakoetan denon laguntza behar izaten da.

Aurreko egunean hasitako liburuarekin ere jarraitzen dut. Bitxia da. Veneziako familia horrek jasaten duen gaixotasun arraroaren antzerakoak izan dituzte, eta dituzte oraindik, ardiek edota Papua-Ginea Berriko tribu bateko kideek. Datu zientifikoak dituen liburua da, baina, harrigarria hau, ulertu eta dena egiten dut. Zerbait gertatu ote da dudan neurona bakarrean etxean sartuta nagoen denbora honetan?

Telebista jartzeko gogorik ez (Dena bertan behera geratu bada, ETB-1 zer ari ote da jartzen? Mr. Bean berriro ere? ), eta Interneten sartu naiz, sareetan kuxkuxeatzera. Facebooken edukia sartzeari utzi diot, baina besteek zer dioten begiratzen jarraitzen dut. Etxean geratzeko deiak nagusitzen dira, eta badago bat edo beste –Twitterren bereziki– aginduei jaramon egin ez eta korrika egitera atera diren runnerrei biraoak botatzera animatzen duena ere.

Facebooken Joserra Rodrigo bilbotarrak Bright Eyes taldearen bideoklip bat jarri du. Aulkitik jaiki eta bilduma arakatzen jarri naiz. Bere garaian taldearen disko denak erosi nituen, eta ez zait zaila egin haiek topatzea. Zuzeneko bat jarri dut, ‘Motion sickness’, agian ez beraien onena –ez, ez da–, eta sofan bota naiz. Orain gutxi nonbaiten irakurri nuen taldea itzultzekoa zela. Ez dago dena galduta.

Bazkalondoren, izekok bidalitako kopla batzuk webera igo eta gero, berriro sofara itzuli naiz. Zer egingo dugu bada? Etxea garbitzea dago, baina igandea da, ustez jainkoak atseden hartu zuen eguna, eta ez diogu kontrarik egingo, ezta? Musika amerikarrarekin jarraituta, The Decemberistsen ‘The King is Dead’ jarri dut, erregea hilda dago. Bitxia, ordu batzuk geroago borboidarren inguruko albisteek hartu dituzte hedabide digitalak eta sare sozialak. ‘Kanpetxanoa hil ote da?’, galdetu diot nire buruari. Ez... oraindik ez (‘tamalez’ jarri behar nuen, baina agian Denis Itxasok irakurriko du hau eta injurias a la corona karguekin auzipetuko ninduten).

Benetan aspertzen ari naizela, eta buruko mina ez da joaten, ezta areagotu ere, zorionez. Ez dakit zergatik, baina ez dut paracetamolik edo halakorik hartzen, eta hori badudala etxean... Ezin naiz liburuan kontzentratu, eta txirrindularitzako karreraren bat edo snookerreko partidak faltan somatzen ditut siesta botatzeko.

Youtuben Todopoderosos saioko episodio berririk igo ote duten begiratzen dut. Baina ez, hori ere ez, aurrekoak daude. Twitter bidez jakin dut saioaren grabazioa ere bertan behera utzi dutela. Jode... hau serioa da.

Denbora pasatzeko, eta ustez ingurukoak animatzeko, ‘umorezko’ mezuak bidaltzen nabil whatsapp bidez. Bat edo beste nazkatuko dut horrela jarraituta. Twitterrera bueltatu naiz, eta Jon Pagola musikazale eta kazetari donostiarraren txio bat aurkitu dut. John Lennonen ‘Isolation’ abestia partekatu du. Isolamendua... badago beste abesti bat izenburu berarekin, Joy Division taldearena. Sofatik jaiki eta ‘Heart and soul’ bilduma hartu dut. Musika iluna, ez oso alaia prezisamentean, garai honi ondo datorkiona.

Talde honekin fetitxismo berezia dut. Zumaiako Institutuan nengoela ezagutu nuen Atxuiya lagun azpeitiarraren eskutik. Kasete batean izan nituen taldearen bi disko, ‘Unknown pleasures’ eta ‘Closer’. Handik denbora batera, nire urtebetzea edo izango zen, anaiak dirua eman zidan kiroletako kamiseta bat erosteko (Glasgowko Celtic futbol taldearena zela uste dut, hala dut gogoan). Ez, ez nuen kamiseta erosi, eta bai Joy Divisionen ‘Still’ bikoitza. Uste dut moskeatu egin zela anaia, eta ez dakit zergatik... CD irakurgailua erosi nuenean disko horiek beraiek erosi nituen, eta tokadiskoa berriro erosi nuenean biniloan ere bai... bitan. Ibilbide osoko bilduma bat ere badut, eta baita singleen beste kaja bat ere. Liburuak ere ez zazkit falta, eta alboan, une honetan, aldizkari ingelez bat daukat. Azalean zer talde agertzen den?

Afaldu ondoren Netflix ireki dut. Ez da edukirik falta, baina intereseko gauza gutxi ikusten dut. Azkenean Tomasso Buscetta mafiosoaren inguruko dokumental bat jarri dut... baina lo geratzen ari naiz. Ez interesik ez duelako, eguneko monotonia honek horretara bultzatzen nauelako. Kostata bukatu dut dokumentala. Banoa ohera.


Urkijoren ordezkoa aste honetan aukeratzeko asmoa du lehendakariak

Urkulluk azpimarratu du Bake eta Bizikidetzarako Idazkaritza berak egituratu zuela eta berari dagokiola ordezkoa bilatzeko ardura.

Txema Urkijoren kargugabetzearen gaia aste honetan bertan konponduta izan nahi duela adierazi du Iñigo Urkullu lehendakariak. Hala ere, Urkulluren iritziz, Urkijorekin gertatutakoak ez du biktimen sailean hutsunerik sortu, egiturak lanean jarraitzen duelako.

Urkijo iragan astean kargugabetu zuten, Jaurlaritzan, Giza Eskubideen eta Terrorismoko Biktimen Arretan, 12 urte eman ondoren. Kargugabetzea Jonan Fernandezek zuzentzen duen Bake eta Bizikidetza Idazkaritzarekin zituen "diferentzien" ondorioa izan da.

Astearte honetan, Gobernu Kontseiluaren osteko agerraldian, lehendakariak esan du Urkijoren ordezkatzea lehenbailehen konpondu nahi duela, baina oraindik ez duela erabaki ordezkoa Jaurlaritza barrutik ala kanpotik aukeratuko duen.

Urkulluk azpimarratu egin du Bake eta Bizikidetza Idazkaritza berak egituratu zuela eta berari dagokiola ordezkoaren perfila bilatzeko ardura.

"Erabakia ez da burutaldi hutsa izan"

Lehendakariak esan duenez, Urkijo kargugabetzea "ez da burutaldi hutsa izan", eta erabakia hartzea "atsegina izan ez zela" gaineratu du, izan ere, Urkijo berak izendatu zuen.

"Baina plan bat daukagu, lan bat egiteke dago eta helburua gauzatzeko egitura bat martxan dago. Egitura horren parte diren pertsonak lan horretarako egokiak izatea da espero dudana", azpimarratu du.


Etxe bat eraberritzeko lanen infernu umoretsua

Jean-Paul Dubois::Txantxetan ari zara, Tanner jauna

ALBERDANIA

Orrialdeak ::170

prezioa ::17€

Mikel Garmendiak euskaratu du Jean-Paul Dubois idazle frantziarraren Txantxetan ari zara, Tanner jauna nobela. Protagonistari bizitza zoratzeraino aldatuko dion jazoera gertatuko zaio. Osaba hil, eta oinordetzan haren etxe zahar bat egokitu. Esker minez edo, etxetzarra konpontzea erabakiko du, horretarako ordura arte bizileku izan duen etxebizitza saldu behar badu ere. Geroztik ez du lasaitasunerako momentu askorik izango. Izan ere, eraberritze lanak hasi orduko ezagutuko dituen igeltsero, sabaigile edo argiketari guztiek bere bizitza hondatzeko asmo tinkoa dutela ematen du. Bizitza infernu bilakatuko diote.


Mikel Aranburu, deialdian berriro

Abenduaren 4tik dago jokatu gabe, belauneko lesioengatik

Bihar (hilak 13) du partida Realak, Espanyolen kontra

Mikel Aranburu Realeko jokalariak gainditu du lesioa, eta berriz ere taldearen deialdian dago. Gaur jakinarazi du hori Joxe Mari Bakero entrenatzaileak; 19 jokalari sartu ditu deialdian eta haietako bat da Aranburu.

Realak bihar dauka partida, Espainiako Ligako azkeneko jardunaldikoa, Bartzelonan, Espanyolen kontra, 22:00etan.

Aranburu abenduaren 4tik dago jokatu gabe. Orduan Racing-Realan Oriolek sarrera gogorra egin zion eta belauna hautsi zuen azpeitiar jokalariak. Lesio larriak izan zituen (eskuin belaunean sei haustura zituela azaldu zuten medikuek. "Lotailuak gurutzatuta eta belauna atze, kanpo eta aurretik ukituta dauka"), baina uste baino hobeto eta azkarrago osatu da.


Urteko Batzarreko deia, bilerarako

Urteko Batzarreko deia egin dute, Medalla Milagrosa zeladore eta zaintzaileek. Gaur izango da, arratsaldeko 17:00etan, Inmakulada Ikastetxean. Bertaratzeko eskatu dute.


Mikel Azarolak irabazi du Zeraingo bigarren tiraldia

ZERAIN // Mikel Azarolak irabazi du Goierriko bola txapelketako bigarren tiraldia Zerainen. Bigarrena Aitziber Makatzaga izan da; hirugarrena Egoitz Berasategi; eta laugarrena Joxean Ormazabal.


Orozkoko Gure Esku Dago-k eginiko bideoa

Orozkoko Gure Esku Dago-k erabakitzeko eskubidearen aldeko bideo luze bat osatu du hainbat herritarren parte hartzearekin.


Urkulluren ustez, «subiranotasun partekatuak» behar dira Europan

«Espainiako eredua espekulazioa eta ustelkeria» direla esan du Ortuzarrek, «euskal eredua» defendatzeko

«Subiranotasun partekatuak izango dituen Europan elkarrekikotasuna eta alde bikotasuna» aldarrikatu ditu «Euskadirentzat» Iñigo Urkullu Eusko Jaurlaritzako lehendakariak. Gasteizen azaldu du nahia, kanpainako azken larunbatean EAJk egindako ekitaldi nagusian. Izaskun Bilbao zerrendaburuarekin egon dira bai lehendakaria, bai Euzkadi Buru Batzarreko presidente Andoni Ortuzar. Gero eta eskumen gehiago izango dituen Europa behar dela esan du Urkulluk; «Euskadi bezalako errealitate soziopolitikoek» leku izango dutena.

Eredua aldatu behar zaiola ere adierazi du; herritarrak kontuan izango dituen Europa eredu berria osatu behar dela, eta, horretarako, «euskal eredua» aintzat hartzea proposatu du: «Instituzio sendoak eta egitura federala» dituen egitura mota. «Euskadi gehiago behar dugu, bestelako Europan», laburbildu du. «Eta Europa gehiago; estatuek gero eta eskumen gehiago utzita gurea bezalako errealitate soziopolitikoek leku izango duten Europa».

Iparrera begira

«Iparrera begiratzeko» deia ere egin du Urkulluk; «hegoaldetik ukazioak eta murrizketak besterik ez datoz». Espainiari buruz aritu da hegoa aipatzean, eta Espainiako Gobernuak EAEn duen ordezkari Carlos Urkijoren jarduna jarri du adibide: «500 helegite jarri ditu euskal instituzioen aurka». Horiek horrela, Espainiaren jarrera ikusita, «alde bikotasuna» aldarrikatu du « subiranotasun partekatuen Europan». «Ezin dugu etorkizunaren trena galdu», azaldu du.

Ortuzarrek ere «euskal eredua» eta «Espainiako eredua» aurrez aurre jarri ditu. Haren esanetan, azken hogei urteetan Espainian ez da egon produkzioa eta eredu ekonomikoa aldatzeko gai izan den gobernurik. «Adreilua, espekulazioa eta ustelkeria kiloka. Hori izan da Espainiaren eredua», adierazi du. «Euskal eredua», berriz, «beharretara egokitzeko gai» izan dela azaldu du. Azken 25 urteetan fruitu onak eman dituela ziurtatu du, eta orain ere «Urkulluren gobernua hirugarren industria iraultza» sustatzen ari dela. Hartutako bidean sakondu behar delako eskatu du EAJren aldeko botoa.


Bederatzi emakumeren “bidegabeko kaleratzea” salatu du LABek

Montajes Iraci (Elorrio) enpresako bederatzi langileren “bidegabeko kaleratzea”, eta oinarrian dagoen “prekarietate egoera, salatu du LAB sindikatuak. Epaiketa ere izan zuten, atzo: “enpresak Gizarte Segurantzarekiko hartu duen zorra kitatzea” ez eze, langileok berriro hartzea eskatu dute. Astelehenean elkarretaratzea egin zuten LABeko ordezkariek Elorrioko udaletxearen aurrean.

LABeko ordezkarien berbetan, urteetan “autonomo faltsu” lez jardundako kaleratutako bederatzi langileok, laneko ikuskatzailetzak soldatakoak izan behar zirela esanez akta jaso eta gero, euren eskubide eta enpresaren erantzukizunei buruzko aholkularitza eske jo zuten LAB eta CCOO sindikatuetara. “Horren aurrean,baina, enpresak kaleratu egin ditu”. Enpresarekin hartu-emanean jarri gura izan dute esan dute sindikatuko ordezkariek, erantzunik izan gabe.

Langileon egoera salatu du LABek, Durangaldean —batez ere, metal arloan— gertatzen diharduenaz ohartarazi: “Enpresa handiei begira, azpikontrata legez, enpresa txikiak sortzen ari dira; eta batzuk (batez ere gizonak) soldatapeko langileak diren arren, beste batzuk, emakumeak askotan, kontratu gabe, edo autonomo izatera behartuta dihardute. Askoz merkeagoa da eta langileokiko ezelango erantzukizunik ez du enpresak”.

Lan merkatuak “prekarizatzen” jarraitzen duela salatu du LABek: “eta beti legez, zoritxarrez, emakumeei dagokie zatirik txarrena”.


Eta graziarik

Eskertzen diot Palaciosi Batek daki saioa ekarri izana. Arretaz jarraitu baititut orain arteko hiru emanaldiak. Ibili dituen gaiak izan direlako kitzikagarriak: haurrak, zoriona, gorputza. Besterik da nola gauzatu duen kitzikagarritasun hori. Hasteko iruditu baitzait zentratuegia egon dela aurkezlean. Samanta Villar eta dizipuluen bidetik, kazetari-aditu dikotomia hautsiz, kazetari-birjina eredua jarraituta. Ukitu propio bat emanez, egia da. Hain zuzen, umorearena. Baina besterik da berriz nola gauzatu duen umore hori. Eta aitortzen diot Aitziber Garmendia aurkezleari herabetasunik eza. Ez da hainbeste gauza batzuen gainean umorea dela desegokia. Noski egin daitekeela umorea edozein gauzarekin, zer esanik ez haurrak, zoriona, gorputza. Baina izan behar du gutxienez grazia.

Haurren atala, estreinakoa, basikoki amatasunaz-edo hitz egin zuena, amatasuna ulertzeko modu oso konkretu batez, behintzat. Hasteko, kolpetik, mina. Mina? Benetan hemendik hasi behar dugu? Erditze minaren antzeko bat probatzen du aurkezleak. «Puzkar txar bat gelditzen zaizunean atrabesatuta, ez gora ez behera; bada gauza bera». Hemendik hasi behar dugu eta horrela? Rebor panpina horien zera hori aipatu gabe, noski, haurren inguruko saio batean baino gaixotasun mentalenean beharko lukeena. Interesgarri Jule Goikoetxea, haurrak eduki nahi ez dituen baten diskurtsoa. Besteak beste, ez direlako ematen baldintzak patxadaz edukitzeko. Carolina del Olmok zioen hura da gakoa: «Arazoa da gizarte hau, zeinaren exijentziak errotik batera- ezinak diren haurren beharrekin eta haien zaintza egiten dutenen beharrekin». Baina horri buruzko ezer ez. Adopzioaz! Eta bai haurrek dakarten diru gastu itzelaz. Normal, Euskal Herriko dendarik pijoenean sartzen bazara.

Luxuarekin lotu zuten berriz zoriona bigarren saioan. Bai, Pirritx eta Porrotxekin abiatu zen hartan. Eta indio autoktono bat aurkeztu zuten, buztana traputxo batekin tapatzen zuena, eta belar zukua edaten. Gorputzarenean, superemakume bat agertu zen, ama, baserritarra, langilea, kirolaria. Sukaldari ona, gainera. Eta igual gorputza zigortzeak bere xarma duela esan ziguten —«eta ni ez naiz konturatu»—, ironikoki, gero silikonazko molde batzuk sartuta titi-zorroan «Me gusta» esateko, ironiarik gabe. Eta graziarik.


Lierni Lekuona: 'Ez naiz gustora geratu'

Lierni Lekuona hirugarren geratu da elite mailan, Laudion jokatu den Espainiako txapelketako lehen frogan.

Lierni Lekuona hirugarren geratu da elite mailan, Laudion jokatu den Espainiako txapelketako lehen frogan.


Egun osoko auto ilarak N-1ean, Itsasondon izandako luizia dela eta

Gaur goizeko 08:00ak aldera luizia izan da Itsasondo parean, eta N-1 errepidera etorri da lokaztia. Errepidea itxi egin behar izan dute Irungo noranzkoan, eta berehala hasi dira auto pilaketak sortzen. 8 kilometrorainokoak ere izan dira ilarak hainbat unetan, Idiazabalerainokoak. Egun osoz egon dira pilaketak gune horretan, eta arratsaldeko 15:00etan, Ihurreraino iristen ziren iladak. Arratsaldeko 16:30ean zabaldu dute errepidea atzera.

N-1ean ez ezik, inguruko herri eta errepideetan ere izan du eragina ezbeharrak. Senperetik N-1erako sarbidea itxi egin dute goizean zehar. Arama parean berriz, autoak Gi-2131 errepidetik (Nazional zaharra) bideratzen ari dira, eta zirkulazioa oso motela da Itsasondon eta Legorretan barrena.

Arabatik eta Nafarroatik Irungo norabidean doazen ibilgailuei, A-15 errepidea hartzeko deia egin die Herrizaingo Sailak.


Hauteskundeak

Independentzia aldarrikatzen diogun estatu baten hauteskundetan parte hartzea kontraesan bat bada ere, gurean eragiten duelako aurkezten gara gureak ez diren bozketara. Aro berri baten atarian gaudela begi bistakoa da, eta aukera ezin hobea dugu Madrila eramateko gure ahotsa.

Ilegalizazio garaiak iraganeko kontuak izan behar dute, eta ez dezagun ahaztu, oraindik orain, Sortu legez kanpo dagoela. Estatu demokratiko batean bizi garen seinale. Aukera bikaina dugu, talka armatuaren gainditzeak gatazka ez duela konponduko agerian uzteko, iraganeko sufrimenduak aitortu eta enpatizatzeko, kolorez zipriztindutako herri euskaldun bat eraikitzen jarraitzeko, herriari hitza emateko… Azken urteetako bidean karga astuna daramagu bizkar gainean, malko putzutan igeri iritsi gara koiuntura berrietara. Eragindako zein jasandako mina erreparatzea ezinezkoa da, baina errekonozimendua ezinbestekoa, eta arazoaren muinera jo beharko dugu benetako normalizazio politiko eta soziala lortuko badugu.

Bestalde, egoera ekonomiko larria ari gara bizitzen, eta gogorrena heltzeko dagoela esaten duenik ere bada. Berriro ere, handi-mandien hanka sartzeak langileok ordaindu beharko ditugu, eta hainbeste odol tanta isuri dituen borrokaren ondorioz lortutakoak kolokan daude. Herri xeheak bazterrak nahasi behar ditu eta agintari politiko zein jauntxoei aurre egin. Beti bezala etorkizuna gure esku dago, soilik gure esku.

Nire lagun on batzuen alabak Amaiur izena du. Begirada zintzoduna, jolastia, ameslaria, bizia, koloretsua, alaia, sortzailea… da.


Errealeko Oskitz Estefania arrakastaz operatu dute, eta sei hilabetez ez du futbolean jokatzerik edukiko

Errealeko jokalari Oskitz Estefaniari arrakasta handiz egin diote ezker belauneko lotailuko ebaketa, Korean izandako lotailu gurutzatuaren haustura sendatzeko. Hurrengo astean errekuperazio lanarekin hasiko da Pasaiako aurrelaria, eta sei hilabetez ez du jokatzerik edukiko.

Errealeko aurrelaria, Oskitz Estefania, belauneko lotailutik arrakastaz operatu dute Escobar eta Atxandalabaso doktoreek, Donostiako Poliklinikan artroskopiarekin egin dioten ebaketan. Pasaiako gazteak ez du sei hilabetetan jokatzerik edukiko, eta ebaketatik osatzeko, datorren astetik aurrera errekuperazio lanarekin hasi beharko du.


Buruhaundiek, zartakoak denentzat!

Hamabietako kanpaiei eta suziriei segita, erraldoiekin plazan dantzatu eta berehala jarri ziren korrika buruhaundiak. Eta beraiekin, korrika jarri zituzten haur eta gazteak ere, maskurien kolpeak saihestu nahian. Alferrik, ordea! Ia denak joan ziren bero-bero, zartako ederrak jasota.


Txantxangorri Sari Nagusia izango da bihar

TXANTXANGORRI elkarteak antolatuta, Txantxangorri Sari Nagusia plater tiro txapelketa jokatuko da bihar. Txapelketa ehiza ibilbide modalitatean izango da eta 25 plater bota beharko dira. Txapelketa Arkaleko tiralekuan izango da, goizeko 10:00etatik aurrera. Izena emateko aukera goizeko 11:00ak arte izango da. Elkarteak jakinarazi du kategoria bakarra izango dela. Txapelketa bukatzean Santa Barbarako tiralekura joango dira, sariak banatu eta mokadu bat egitera.


'Egunkaria'-ko langile ohien oharra

Euskaldunon Egunkaria-ko langile ginenok, 2003ko otsailaren 20an Guardia Zibilaren operazio baten ondorioz lanposturik gabe utzi gintuztenok, poz handiz hartu dugu orduan hasitako bidegabekeria behin betiko bukatu delako albistea. Egunkaria ixtea adierazpen askatasunaren eta euskal prentsaren kontrako erasotzat genuen, eta, auziaren erabateko artxibatzearen aurrean, ideia horixe berresten dugu.

Ez dugu ahazteko 11 urteotan auzipetuek nozitutakoaren larritasuna: atxiloketa bortitzak, inkomunikaziopeko torturak, espetxealdiak, zigor eskaerak.

Ez dugu ahazteko, ezta ere, jasotako elkartasun olde erraldoia. Gure alde egon diren guztiekiko esker ona haien laguntzaren tamainakoa da.

Eta ez ditugu ahaztu nahi Egunkaria auzia-ren itxiera zuzenean ikusi gabe geratu diren Luis Goia, Inma Gomila eta Martin Ugalde. Gaurko gure pozaren erdian, gogoan ditugu.

Era berean ditugu gogoan Egin egunkarian egindako lanagatik preso dauden Xabier Alegria, Jose Luis Elkoro, Pablo Gorostiaga, Manuel Intxauspe, Isidro Murga, Patxi Murga, Xabi Otero, Javier Salutregi, Carlos Trenor, Jexuxmari Zalakain eta Iñaki Zalakain. Eta adierazpen askatasunaren kontrako erasoak ez dira bukatu, zoritxarrez. Halakoei aurre egiten segitzeko prest gaude.


Lagunen arteko finala

Arteaga II.a-Erasun eta Peña II.a-Salaverri konforme geratu dira saskian topatu dituzten pilotekin. Final gogorra eta irekia espero dute etzi

Axier Arteaga, Jon Erasun eta Jon Ander Peña pilotariek gaztetxoak zirenetik jokatu dute elkarrekin. Hirurak dira gipuzkoarrak. Lasarte-Orian, Zizurkilen eta Tolosan jaioak dira, hurrenez hurren, eta adina ere bertsua daukate. Gainera, enpresa berean jokatzen dute, Asegarcen. Horrenbestez, larunbatean jokatuko duten bigarren mailako binakako txapelketaren finala, lagunen arteko final bat izango da. Ruben Salaverri errioxarra izango da partidako beste pilotaria. Lekua ere aski ezagunena hirurentzat, Tolosako Beotibar pilotalekua. Han entrenatu ohi dute hirurek. Gipuzkoako pilota izaten ari den loraldiaren isla izango da etziko partida.

Elastiko gorriarekin ariko dira Arteaga II.a eta Erasun; urdinarekin, berriz, Peña II.a eta Salaberri. Atzo egin zuten pilota aukeraketa Beotibarren bertan, eta konforme geratu ziren otarrean aurkitutakoarekin. «Pilota exijenteak ziren guztiak, eta mugitzeko ondo egon beharko dugu. Baina bi bikoteak pozik egoteko moduan gaude», esan zuen Peña II.ak. Dena den, bada alderik aukeratutako piloten artean. «Gure pilotek frontisetik irteera gutxiago dute, eta dezente ibiltzen dira lurrean. Haienek bote handiagoa dute», azaldu zuen Erasunek.

Aukeratutako pilotetatik harago, Salaverriren eskuetan zegoen ikusmina. Minez egon da txapelketa osoan, eta hainbat aldiz ordezkatu behar izan dute. Atzo, ordea, zalantza guztiak uxatu zituen. «Nahiko bolada txarra pasatu dut eskuekin. Baina azken bi asteetan gogor entrenatu naiz, eta bete-betean nago» Hala, «aukera gisa» ikusten du finala. «Ziurrenik, aurkariak gu baino hobeto daude. Oso bikote ziurra, sendoa eta gogorra da. Erasunek ez ditu pilotak nola hala galtzen, eta Arteagak ederki amaitzen ditu tantoak. Baina gure aukerak baliatu behar ditugu». Horretarako, Peña II.ak ezinbestekotzat jo zuen atzean dominatzea. «Hala eginez gero, aurrean aukera asko izango ditugu. Gure indarguneak baliatu behar ditugu, oldarkor jokatu eta pilotari altuera eta abiadura eman».

Txapelketako «garairik onenean» daudela onartu zuen Arteaga II.ak «Gu faboritotzat jotzea gauza ona da. Seinale irabazteko aukerekin ikusten gaituztela. Baina horretan pentsatu gabe, guk gure partida egin behar dugu, eta kantxan erakutsi zergatik garen faborito». Norgehiagoka «gogorra» espero du Erasunek. «Saiatu behar dugu jokoa atzean kargatzen, Arteagak tantoa amaitzeko aukera izateko». Giroaz gozatzeko irrikaz daude laurak. Urduri egon ez arren, aste berezia izaten ari dela onartu zuten. Herrikide asko espero dituzte etzi Beotibarko harmailetan.

Asegarceko teknikari Ruben Belokik «ilusio handiko finala» espero du. «Lehen aldiz iritsi dira halako final batera, eta gogo handiz daude». Partida irekia aurreikusi du, eta gakoa aurreko koadroetan egongo dela uste du, baita Salaverrik eskuak ondo edukitzean ere. Lau finalistetatik hiru Gipuzkoakoak izateak herrialde horretako harrobian gauzak «ondo» egiten ari direla erakusten du, Belokiren esanetan.


[Argazki galeria] Okerrena pasatu dela dirudi

Pasai Donibaneko plazan babes neurriak jarri dituzte

Gaur goizaldeko uholdearen ondoren, Pasaian, bizilagun asko, kezkaz egon dira arratsaldeko mareagoraren zain, baina okerrena pasatu dela dirudi. 17:00etarako iragarrita zegoen mareagora, eta muga-mugan dagoen arren, itsasoak, oraingoz ez du ez Donibanen, ezta San Pedron ere gainezka egin.

Bokalearen kanpoaldean olatu handiak daude, eta gogor ari dira itsaslabarren kontra, baina badiaren barrualdean, oraingoz, lasaitasuna nagusi.

Bizilagun asko eta asko garbiketa lanetan eman dute goiza badiaren bi ertzetan, eta halakoetan har daitezkeen babes neurria guztiak hartuak dituzte. Tentuz ari dira itsasora begira, denboralea igaro eta lasaitasuna itzultzeko zain.


Buetraitzeko igoera bertikala maiatzaren 3an burutuko da

XV. Aloñako Igoera maiatzaren 5ean izango da, baina aurten, gaueko Buetraitzeko igoera bertikala ere burutuko da. Azken hau, maiatzaren 3an izango da eta Arantzazutik abiatuko da.

Igoera bertikalaren izen-ematea urtarrila bukaeran izango da, data zehatza erabaki gabe badago ere. Aurten antolakuntzan kide berriak sartu dira, eta maiatzaren 3rako egitaraua prestatzen ari dira dagoeneko. Trikipotea burutzea nahi dute eta baita autobus zerbitzu berezia egotea herritarrak Oñatitik Arantzazura igo daitezen. Buetraitzeko sudaderak egiteko asmoa ere badute.


Marrazketa zientifikoa ezagutzeko aukera ospedun adituen eskutik

Laboratoriumek jardunaldia antolatu du biharko, udaberriko egitarauaren baitan. Vega Asensio eta Carles Puche ilustratzaileek tailerrak eta ekintzak eskainiko dituzte.

Laboratorium museoan Loreak asmatzen: Naturzale Europarrak Euskal Herrian izeneko erakusketa dago ikusgai uztailaren 10a bitartean. Horri lotuta, natur zientziei lotutako programa zabala proposatu du museoak, publiko desberdinei zuzenduta dagoena. Ekainaren 4anm hau da, bihar, marrazketa botanikoaren inguruko topaketa egingo dute.

Ekimen hau Beart elkartearekin batera antolatu dute, eta jardunaldiaren helburua artea eta zientzia uztartzea da. Antolatzaileek herritarrak animatu dituzte parte hartzera.

Irakasleak

Egunean zehar hainbat tailer eta ekintza egingo dira ospe handiko bi zientzia ilustratzaile profesionalen eskutik; Vega Asensio eta Carles Puche.

Vega Asensio ilustratzaile zientifikoa durangarra da. Biologian lizentziatua da, eta aipatzen du tesia bukatu ostean Tesia bukatu eta gero, , ilustrazio zientifikoari "aukera bat ematea" erabaki zuela. Hain zuzen, zapatuan berarekin batera irakasle lanetan arituko den Carles Pucheren eskutik ikasi zuen, besteak beste.

Carles Puchek 1980 urtetik dihardu ilustrazio zientifikoaren munduan. Egun, Historia Naturaleko Instituzio Kataluniarreko, Mexikoko Zientzia Ilustratzaileen Akademiako eta Guil of natural Science Illustrators elkarteko kide da, eta National Geographic bezalako publikazioetarako marraztu izan du. Berak dioenez, bere kabuz ikasi du, komikiak marrazten hasita.

Izen ematea

Tailerretan parte hartu nahi dutenek izena eman behar dute; Laboratorium museoan harreran bertan, telefonoz edota e-mailez: 943769003 / laboratorium@bergara.eus. Tailerretan parte hartzeko prezioa 10 euroko da. Gainontzeko ekintzak doan dira.


Ana Maria Matuterentzat aurtengo Cervantes saria

''Gabonetan hasi behar dudan liburu berria idazten ospatuko dut saria'', esan du 85 urteko idazleak. Hispaniar literaturaren saririk garrantzitsuena da.

Ana Maria Matute idazleak lortu du 2010eko Cervantes saria. Espainiako Kultura Ministerioak ematen du urtero goraipamena, eta saririk garrantzitsuena da hispaniar literaturan. Cervantes saria duela 35 urte ematen hasi zirenetik, jaso duen hirugarren emakumezkoa da Matute. Aurretik María Zambrano (1988an) eta Dulce María Loynaz (1992an) saritu dituzte. 125.000 euro jasoko ditu Matutek. 125.000 euro jasoko ditu Matutek.

Ana Maria Matuteren ustez ''''sariak jasotzeko idazten dute batzuek''''. ''''Baina-gaineratu du- beste batzuentzat bizitza ulertzeko modua da idaztea''''. ''''Dena den, on egiten du sariak jasotzekoak''''.Ana Maria Matute Ausejo (Bartzelona, 1925) luzaroan egon izan da Cervantes saria jasotzeko faboritoen zerrendetan. Hogei bat eleberri idatzi ditu, eta horien artean aipatzekoak dira Los hijos muertos (1959) eta Los soldados lloran de noche. Kontakizunen artean ere, bereak ditu El país de la pizarra (1956) eta El polizón del Ulises lan ezagunak. Espainiako Hizkuntzaren Errege Akademiako kide da, eta hainbat sari irabazi ditu, tartean Planeta saria, Nadal saria eta Literatura Sari Nazionala.

85 urte bete ditu aurten, eta lan berria kaleratu du: Puerta de la Luna (Destino). Bere ibilbide luzean idatzitako ipuin guztiak bildu ditu bertan.

Gaur eman du jakitera Angeles Gonzalez Sinde Kultura ministroak 2010eko Cervantes sariaren irabazlearen izena, epaimahaiak bilera egin ondoren. Sindek azaldu duenez, sei bozketa egin dituzte, eta azken botazioan erabaki dute, gehiengoz, saria Matuteri ematea.


Julio Galartak irudikatutako Aramaio ikusgai dago jada

"Jende asko batu zen atzo erakusketako inaugurazio ekitaldian. Gu gustura geratu gara, baina atzo garrantzitsuagoa zen ikustea Julio Galartaren lanak ikustera etorri zirenek zer esaten ziguten, eta herritarrak pozik ikusi genituen", adierazi dio GOIENAri Alvaro Arregik. Lanak azaroaren 3ra bitartean egongo dira ikusgai Aramaioko Sastiñan.

Julio Galarta pintore arrasatearrak Aramaion ordu asko egin zituen, bereziki, hango paisajeak koadroetara eramaten. Hala, bazuen zentzua haren obrak herrian erakusteak. Pintore arrasatearraren lagunen elkarteak guztira 30 lan batu ditu erakusketa honetarako, eta Sastiñan jarri dituzte ikusgai: "Atzo oso giro polita izan genuen, jendea gerturatu zen Sastiñara, eta gustura ikusi genituen. Tira, herritarrek akats larregi ere ez zizkiguten aipatu, eta gu ere pozik geratu gara", adierazi du Alvaro Arregik. "Halakoetan eztabaida politak sortzen dira, paisaje konkreturen bat nondik aterata dagoen... Desadostasunak ere izaten dira, eta akatsen bat egin genuela esan zigunari apustua bota genion, kar, kar, kar. Gustora geratu gara erakustera polita geratu delako".

Aste barruan arratsaldez zabalik, asteburuetan goizetan

Julio Galartaren Aramaioko erakusketa azaroaren 3ra bitartean egongo da gero irekita, 18:00etatik 20:00etara astegunetan eta 12:00etatik 14:00etara zapatu eta domeketan: "Domu Santu Egunean, jai eguna bada ere, arratsaldez egongo da erakusketa zabalik, 18:00etatik 20:00etara".

Galartaren ahalik eta lanik gehienak katalogatze aldera, elkarteak gustura hartuko luke hemendik aurrera ere pintore arrasatearraren koadroen berri. Etxean artelanen bat dutenei eskatzen diete galartaelkartea@gmail.com helbide elektronikoaren bitartez jar daitezela eurekin harremanetan.


Nesken futbol partidarekin inauguratu dute Garmendipeko zelai artifizial berritua

Astearen hasierarako lanak bukatu ostean, gaur, zapatua, inauguratu dute Garmendipeko futbol zelai artifizial berritua. Lagun Onakeko eta Realeko neskek izan dute inauguratzeko parada; izan ere, Erregional Mailako bi taldeek lagun arteko partida jokatu dute 11:45ean hasita, eta Realak 0 eta 7 irabazi du norgehiagoka. Talde sortu berria da Realaren Erregional Mailakoa, eta bertan jokatzen dute Haizea Uranga, Mirari Uria eta Elene Viles azpeitiarrek.

Partidaren aurretik, baina, inaugurazio ekitaldia egin dute zelaian bertan, eta argazkia atera dute Estitxu Elduaien eta Agustin Lizarralde zinegotziek nahiz Lagun Onak eta Ikasberri futbol taldeetako zuzendaritzetako kideek eta jokalariek.

Inaugurazio egunari bukaera hasitako moduan emango diote; izan ere, 18:00etan, Erregional Mailako gizonen derbia izango da Garmendipeko zelai berrituan: Lagun Onakek eta Ikasberrik neurtuko dituzte indarrak.

Hona hemen inaugurazioko eta nesken partidako irudi batzuk:


Lizentziak egiteko zita, udaletxean bihar

Urtea bukatzear dagoenean, zita jarri du Astigarragako Txirrindulari Taldeak, 2017ko lizentziak egin edo berritzeko. Bihar egongo dira, arratsaldeko 18:00etatik 20:00etara udaletxeko areto nagusian, lizentziak tramitatzen; 120 euro dira, eta esku dirutan eraman behar dira.

Kedada, urtarrilaren 7an

Urte berrirako, hainbat zita ere jarri dituzte dagoeneko. Urtarrilaren 7an izango da aurrenekoa: mendiko bizikleta topaketa edo kedada antolatu dute, Santiomendiko zelaietan barrena ibiltzeko, goizeko 10:00etatik aurrera.

Herriko haur eta gazte guztiak gonbidatu dituzte, bizikleta gainean daukaten trebezia erakustera. Bertara igotzeko, furgonetak jarriko ditu antolakuntzak.


Txapelketa nagusiko finalerdietako bigarren faseko bertsoak II

Aste honetan ere, Txapelketa nagusiko finalerdietako bigarren faseko bertsoak adituko ditugu Bertsoinka saioan


Beasain KE-k igandean jokatuko du Soduperen aurka

KIROLA // Pasa den asteburuan Loinatz futbol zelaian Deustori 2-1 irabazi ondoren, Sodupetik ere beste hiru ekartzen saiatuko da igandean Beasain KE taldea; 17:00etan jokatuko dute partida. Hamabigarren postuan dira bizkaitarrak, eta Urtzi Arrondoren mutilak bosgarrenean, igoera fasetik puntu bakar batera.


Txakur Gorria kolektiboak 'Lauhazka. Kaiera bat jarraitzeko' liburuxka aurkeztuko du gaur Sanagustin kulturgunean

Kultur Mahaiaren eta Udalaren Sorkuntza Bekaren laguntzaz ondu dute Lauhazka. Kaiera bat jarraitzeko proiektua Malen Amenabarrek, Nerea Ibarzabalek, Mariñe Arbeok eta Ane Labakak. Haiek aurreratu dutenez, "lauren artean zortzi eskutara osatutako liburuxka" da gaur plazaratuko dutena. Sortzaile bakoitzak taldeko beste kide batek hasitako "hariari tiraka" sortu dute ilustrazioz eta hitzez jantzitako liburuxka.

Labetik ateratzear da Txakur Gorria sormen kolektiboaren Lauhazka. Kaiera bat jarraitzeko izeneko liburuxka. Izan ere, Txakur Gorriak gaur arratsaldean aurkeztuko du kolektiboan ondutako azken lana, Sanagustin kulturgunean. Aurkezpen ekitaldia irekia izango da, eta 19:30ean hasiko da.

Malen Amenabarrek, Nerea Ibartzabalek, Mariñe Arbeok eta Ane Labakak osatzen dute Txakur Gorria, eta Azpeitiko Kultur Mahaiaren eta Udalaren Sorkuntza Beka jaso zuten joan den uztailean. Sortzaileei zuzendutako bekari esker 1.600 euroko diru-laguntza eskuratu zuten Txakur Gorriako lagunek, eta, besteak beste, laguntza horretaz baliatuta osatu dute Lauhazka. Kaiera bat jarraitzeko liburuxka. Proiektuaren egileek aurreratu dutenez, "lauren artean zortzi eskutara" osatu dute gaur aurkeztuko duten lana.

Hitzak eta irudiak dira Lauhazka. Kaiera bat jarraitzeko liburuxkaren osagaiak. Ibartzabalek eta Labakak idatzi dituzte testuak, eta Amenabarrek eta Arbeok egin dituzte ilustrazioak. Haiek azaldu dutenez, sortzaile bakoitzak taldeko beste kide batek hasitako "hariari tiraka" sortu dute proiektua.

Amenabar, Ibarzabal, Arbeo eta Labaka duela bi urte eta erdi inguru hasi ziren Txakur Gorria izenburupean denetariko lanak sortzen, elkarrekin. Beren nahietatik abiatutako lanak gorpuzten eta autoedizioaren aldeko apustua egiten ekin zioten bideari. Bi urtetan dozenaka lan egin dituzte, eta gaur egun ere hainbat proiektu dituzte esku artean.


Salbador kaleko bizilagunek prest dituzte Salbador eguneko ospakizunak

Auzo-afarirako txartelak 16 euroan daude salgai Haizean eta Espaloian.

Abuztuaren 6an urteroko meza esango dute Salbador ermitan; 12:30ean hasiko da, eta ondoren salda eta pintxoak banatuko dituzte borondate truk. 18:30erako bolo tiraldia iragarri dute, eta 21:30erako auzo-afaria Jose Gardokiren erromeriarekin. Menua da: zainzuriak, urdaiazpikoa, errusiar entsalada, gisatua, flana, izozkia eta kafea. Ura eta ardo ondua ere menuan sartzen dira. Txartelak salgai daude Haizea tabernan zein kafe antzokian.


Euskararen aje eta postdata

Euskararen Egunaren biharamunarekin jaiki naiz gaur ere, ajea kendu ezinik. Bueno, baina Euskararen Eguna ez da egun bakarrean, ez? Euskara ez da egun bakarrerako gaia, ez? Edo bai?

Abenduaren 3a anbulategian hasi nuen, goizean goiz odola ateratzera joanda. Gosaldu barik, burua lekutan, odola emanda bueltan igogailu ondoko kartel batek bereganatu zuen nire arreta: «Zaindu maite duzun hori. Zuk zer egingo duzu euskara zaintzeko?». Idazteko lekua eta boligrafoa dindilizka. Ezin idazteko tentazioari eutsi. Esparatrapua sakatzeari utzi eta boligrafoa hartuta, «nik egunerokoa eta Osakidetzak?». Egunerokotasunean euskara anbulategira goazen gaixoak baino eriago dagoelako. Euskaraz sano berba egiteko kartelak nonahi ikusi arren, euskara ez dagoelako sanoegi Osakidetzan.

Egunerokotasuna. Urtean 365 egun edo lantzean baten 366. 365 egun zioen Topagunearen leloak ere. Eta egunerokotasunean euskaradun izan arren (ezkerreko, erdiko edo eskoiko abertzale) euskaradunekin barra-barra erdaraz egiten duten horiek ere 365 egun jarri dute sare sozialetako profileko argazki legez eta kalean euskararen aldeko pankarta atzean ikusi ditugu. Euskarari etxean sartzen utzi ez (edo onenean etartera arte) eta munduko herritar nahi dutenen modura. Baina euskarak ez du era horretako zaintzailerik behar, ez du era horretako maitalerik behar. Ez eskerrik asko. «Maita, maita, maita nazazu gutxiago, goza, goza, goza nazazu gehiago».

Postdata: Ametsetan Walter Luyten zena agertu zait, Gernikako arbola ondoan. Irlandarrei mendebaldeko ingelesak zirela esaten zien. Ustezko independentzia zelako eurena. Menperatzailearen hizkuntzan mintzo zirelako, eurena zen hizkuntza baztertuta. Eta momentu honetan guk zertarako gura dugu independentzia? Hegoaldeko frantses edota Iparraldeko espainolak izateko?


Euskarari buruz hausnartzeko prozesu herritarra Anoetan

Azaroaren 4an eta 18an udaletxeko batzar aretoan bilduko dira 10:30ean. Anoetako Udalak, Galtzaundi euskara taldeak eta Uema-k dinamizatuta herritarrak animatu nahi dituzte gogoeta egitera.

Euskarak bizi duen egoera elkarrekin aztertzea eta aurrera begirako erronka nagusiak zehaztea izango da Anoetan martxan jarriko duten prozesuaren helburua. Horretarako lau galdera nagusiri erantzuten saiatuko dira: "Gure herrian euskararekin gertatzen ari dena, gure herrian bakarrik ari al da gertatzen? Udalerri euskaldun askotan antzeko joerak ari dira azaltzen. Zergatik? Zer egin beharko litzateke euskararen erabilera areagotzeko? Eta guk zer egin dezakegu?"

Kezka batean du abiapuntua prozesuak euskara eta hezkuntza zinegotzi Bakarne Olanok azaldu duenez. Anoetako Udalak hizkuntza erabileraren kale neurketa egin zuen iaz laugarren aldiz, Soziolinguistika Klusterraren laguntzarekin. 2001ean egin zuten aurrenekoz eta harrezkero, bost urtez behin egin ohi dute neurketa. 2016ko emaitzek erakutsi dute Anoetako kaleetan elkarrizketen %57,7a direla euskaraz eta Olanori "gutxi" iruditzen zaio, batez ere "euskararentzat arnasgune den herri batentzako". Kezka areagotu egin zaio udalari, haur eta gazteen erabileraren beherakada ikusita eta pertsona nagusien erabilerak umeak presente ez daudenean zenbatean egiten duen behera ikusita.

Emaitzak jakin orduko Anoetako Udalak konpromisoa hartu zuen emaitzak hauek aztertzeko eta hausnarketa herriko hainbat eragilerekin batera egiteko. "Oso garrantzitsua iruditzen zaigu abiatzera goazen prozesu hau denon artean egitea; denon herria delako, denon erabileraren emaitzak direlako, eta denok egin beharko dugulako ahalegina, egoera aldatu nahi badugu". Udalak prozesuan parte hartuko duela iragarri du Olanok, "euskara indartzea eta Anoeta euskararen arnasgune izaten jarraitzea" funtsezkoak baitira udal taldearentzat.

Prozesu parte hartzaile eta herritarra

Uema-ko Goizane Aranak eman ditu prozesuaren inguruko xehetasunak eta zehaztu du bi saio egingo direla. "Horrekin nahikoa ez bada, hirugarren saio baterako aukera irekita utziko da", gaineratu du. Herritarrekin egingo diren bi bilera hauek egiteaz gainera, gaztetxoekin beste bilera bat egingo da, haien iritzi eta pertzepzioak jasotzeko.

Parte hartze saioen egiturari dagokionez, bi atal nagusi bereizi ditu Aranak: "lehenengoan soziolinguistikari lotutako oinarrizko kontzeptuak eskainiko dira, Euskal Herriko eta Anoetako euskararen bilakaera hobeto ulertzeko; bigarren atalean, berriz, herritarrak izango dira protagonista eta dinamika parte hartzaileak gauzatuko dira". Lehengo bileran, azaroaren 4an, diagnostikoa egiten saiatuko dira eta herrian dituzten indargune eta ahulguneak identifikatzeaz gainera, egunerokoan herritarrek bizi dituzten egoerak aztertuko dituzte. Bigarren saioan, berriz, ibilbide orri bat markatzen saiatuko dira, erronka berriak zeintzuk izan beharko liratekeen irudikatuz.

Prozesuaren hasieran botatako galderei, amaieran beste hainbat gehituko zaizkie: "Non jarri behar dugu arreta? Zeintzuk izan behar dute lehentasunak? Zer egin beharko genuke erabileran eragiteko?". Herritarrekin batera erronka berriak zehaztuko dira eta denen artean erabakiko dute, "zein indar, zein gogo, zein baliabide dauzkagun erronkei aurre egiteko".

Euskaltzaleen aktibazioa

Erronkari erantzuteko nola antolatuko diren erabakiko dute prozesuaren amaieran eta saioak dinamizatzen ariko diren eragileek nahiko lukete euskaltzaleak talde batean kohesionatuta euskararen erabileran eragiteko elkartzea. Eragile horietako bat da Galtzaundi euskara taldea eta eskualdera zabaltzeko daramaten prozesuan, herriz herri "taldetxoak" sortzeko asmoarekin dabiltza. Beraz, helburuetan bat egiten dute Anoetan abiatu den prozesuarekin, herritarrak aktibatzeko asmoarekin.

Imanol Artola Galtzaundiko ordezkariak esan du Anoetako tailerretan parte hartuko dutela eta bi arrazoi aipatu ditu horretarako: "Batetik, Anoetan bertan ekarpenak egin nahi ditugulako, eta bestetik, Anoetako esperientzia hau beste herrietara eramateko interesgarria delako".

Aipatu bezala, Galtzaundi gizarte mugimendua eskualdera zabaltzeko prozesuan dago eta Artolak uste du, Anoetak hasitako bideari jarrai diezaioketela Tolosaldeko beste hainbat herrik: "ez bakarrik aktibatze lanean, baita koordinazioan ere: Udala, Uema eta herritarrak, denak elkarrekin eta aldi berean, bakoitzak dituen betebeharrei erantzunez ari direlako. Horixe da bidea".


Arkaitzpe Elkartekoak, Oriotik Bermeora

Arkaitzpe Elkarteko kideak Bizkaian izan ziren, lehendabizi Kortezubin eta Bermeon gero.

Ohi bezala, Arkaitzpe Elkarteak aurten ere egin du urteko irteera. Larunbatean izan zen, maiatzaren 16an. Bizkaia aldera egin zuten irteera. Lehendabizi Kortezubin egin zuten geldialdia eta hamaiketakoa egiteko aprobetxatu zuten. Gero, Bermeora joan ziren.

Arrain azoka egiten da egun horretan Bermeon, eta festarekin bat egin zuten Arkaitzpe Elkartekoek. Arraina dastatzeko aukera izan zuten oriotarrek.


Emakumeen Mundu Martxa prestatzeko bigarren asanblada egingo dute eguaztenean Bergaran

18:00etan izango da hitzordua, Errotalde jauregiko azken solairuan (kultur etxea), eta talde feminista, bestelako eragile zein norbanakoentzat dago zabalik gonbidapena. Zapatuan Euskal Herriko asanblada orokorra egingo dute Donostian.

Urriaren 2an pasatuko da Debagoienetik Emakumeen Mundu Martxa, eta ibarreko talde eta norbanako ezberdinak hasi dira jada prestaketa lanetan.

Joan den eguaztenean, ekainak 10, bilera informatiboa egin zuten Irizar jauregian. Emakumeen Mundu Martxaren Euskal Herriko plataformako kide Josebe Iturriotz izan zen bertan ekimenaren nondik-norakoak azaltzen eta bertaratu zirenekin solasean. Ondoren, lore batzuk landatu zituzten jauregiaren kanpoaldeko lorategian, emakumeen eskubideekin zerikusia duten hainbat aldarrikapenen ereitea irudikatuz sinbolikoki.

Aste honetako asanbladan Martxa Debagoieneko zein herritatik pasatuko den erabakiko dute, besteak beste. Zapatuan berriz, hilak 20, Donostian Euskal Herri mailako asanblada burutuko dute.


Ostegunetako zita

Ostegunero bezala, Hernaniko Kaleratzeak Stop taldeak bilera irekia egingo du gaur, 19:00etatik 21:00etara Transpakarren. Etxebizitzarekin arazoren bat duen edonor joan daiteke.


Nerbioi Goienako ur saneamenduari begira, 3 proiektu aurkeztu ditu PSE-EEk

Markijana eta Basaurbeko araztegien eraikuntza eta Nerbioiko ur saneamendu sistema hobetzea izango dute helburu.

Uraren ziklo integrala lehentasuntzat hartu dute Aiarako sozialistek. Pedro Sanchezek iragarri gisa, 40.7 milioi euro baliatuko dituzte Nerbioiko ur saneamendua hobetzera. Proiektuaren egikaritzea 36 hilabetetan aurreikusia dago, eta lanek 20.5 kilometrori eragingo diote.

Bigarren ekintza Markijana eta Basaurbeko araztegiena izango da, "egun lehiaketa fasean sartzear dago, 18.85 eta 183.38 milioi euroko aurrekontuekin, hurrenez hurren". Sozialisten esanetan, 42 hilabeteren buruan egongo dira amaituta lan horiek. "Bi erronka horien batura 78.8 milioi eurokoa da", zehaztu dute.

Uraren kalitatea garrantzitsua dela iritzita, EH Bilduri inplikazio falta leporatu diote prentsa oharrean: "Prozesu osoan zehar utzikeria salatu dute, eta era berean, konpromiso falta ikusi da modu bateratuan kudeatzeko konpromisoa agertzerako orduan. Laudio da Euskadiko nukleo esanguratsu bakarra ur arazketa sistema desegokia duena". Erantsi dutenez, eskaera historikoa izan da. Zentzu horretan, Juan Jesus Merchanek PSE-EEren konpromisoa berretsi du: "Publikoki konprometitzen gara laster bi araztegi horien eraikuntza lizitatzeko, hodi sistemaren sarea barne; Laudioko bizi kalitatea eta gure ibaien ingurumen kudeaketa hobetzeko".


Ipuin kontalaria izango da gaur Astigarragako udal liburutegian

Gaur, Astigarragako Udal liburutegian ipuin kontalaria izango da. Txikienentzako saioa (3 urtetik 5 urte artekoak) 18:00etan hasiko da eta 18:30etan berriz 6 urtetik 9 urte bitartekoentzat arituko dira ipuinak kontatzen.


Beth Hart, Allah-las eta Zea Mays Mundaka Festivalen egongo dira

Bizkaiko kostaldeko jaialdia uztailaren 28, 29 eta 30ean egingo dute, eta aurretik Mando Diao, Last Fair Deal eta Quique Gonzalez iragarri dituzte, besteak beste.

Beth Hart estatubatuar kantari eta konposatzailea da Mundaka Festival jaialdiaren iragarpen sorta berriaren burua. Rocka, bluesa, soula eta jazza nahasten dituen kantariak artista handiak izan ditu lagun bere ibilbidean: Robert Plant, Ella Fitzgerald, Chris Cornell, Janis Joplin, Aretha Franklin eta Etta James.

Gainera, nazioarte mailako beste talde bat, Allah-las kaliforniar taldea, ere egongo dela jakinarazi dute antolatzaileek, baita Zea Mays bilbotarrak ere, “Harro” disko berria aurkeztuko dutenak.

Jaialdirako bonuak 55 euroan salgai daude dagoeneko.


Irak 2012ko Udako Olinpiar Jokoetan

Irak 2012ko Udako Olinpiar Jokoetan parte hartu zuen 205 herrialdetako bat izan zen.


Hegaztien elikadura eta mokoa

Hegaztien elikadura eta beraien mokoaren forma ez dagoela zuzenean lotuta kontatu digu Jon Ander Galarraga biologoak.


Pedro Migel Etxenike eta Helena Taberna sarituko ditu Sabino Arana Fundazioak

Virginia Berasategi triatletak, Gureak eta Iberdrola enpresak eta Frank Gehry arkitektoak osatuko dute Sabino Arana sarien saridunen zerrenda.

Sabino Arana fundazioak gaur jakinarazi du nortzuek jasoko dute Sabino Arana saria. Saridunen artean Pedro Migel Etxenike zientzialaria, Helena Taberna zinema zuzendaria, Virginia Berasategi triatlea eta Frank Gehry arkitektoa daude. Gainera Gureak eta Iberdrola enpresak ere sarituko ditu gaur jakitera eman dutenez. Sabino Arana sarien 25. aldia da, eta sari ematea urtarrilaren 30ean izango da, Bilboko Arriaga antzokian.

Etxenikeren kasuan ikerketaren alorrean egindako lanagatik saritu dutela jakinarazi du Irune Zuluaga Sabino Arana Fundazioko zuzendariak. Tabernaren kasuan bere ibilbidea izan duen koherentzia eta berezko estiloa saritu dute. Berasategi, berriz, zailtasunak gainditzeko gaitasunagatik. Gureak enpresari integrazioaren alde egindako lanagatik emango diote saria, eta Iberdrolari, "Euskadiren garapenarekin izan duen konpromisoagatik". Gehryk Guggenheim Museoarekin irudi berri bat zabaltzeagatik jasoko du.


EAJk 100.000 lagun biltzea espero du igandeko Alderdi Egunean

'Euskadi sasi guztien gainetik' lelopean, igandean ospatuko dute jeltzaleen eguna. Inoiz egin den 'Agintarienea' handienean parte hartuko dute 100 bat dantzarik.

EAEko hiru ahaldun nagusiek (Jose Luis Bilbao, Markel Olano eta Xabier Agirre) Iñigo Urkullu EAJko presidentearekin batera izango dira igandean, ''Alderdi Egunean''. Ohi den moduan, Gasteizko Foronda zelaietan ospatuko da jeltzaleen eguna.

Belén Greaves EBBren Idazkariak aurkeztu du Bilbon ospatzekoa den XXXIV. Alderdi Eguna, ''Euskadi sasi guztien gainetik'' lelopean. Goiburu horrek "hurrengo hilabeteotan gizarte gisa izango ditugun erronken aurrean dugun konpromisoa eta apustua adierazi nahi du", azaldu du Greavesek.

"Euzko Alderdi Jeltzalearen konpromisoa Euskadi lehenestea da, hau da, Euskadiko herritarren interesak, bestelakoen interesen gainetik jartzea. Goiburu honek ere Euzko Alderdi Jeltzaleak dauden erronka guztiei aurre egiteko mantentzen duen jarrera adierazi nahi du", azaldu du.

Adierazi duenez, krisi ekonomikoa, "euskal gizartean bizikidetzaren normalizazioa eta autogobernuan sakontzeko beharra" dira EAJren "erronka" nagusiak. "Hiru erronka nagusi dira eta López Lehendakariaren Gobernuak eta Alderdi Popularrak ez dute konpondu nahi edo ez dakite nola egin".

EBBko presidentearekin batera, mitinean parte hartuko dute Araba, Bizkaia eta Gipuzkoako hiru ahaldun nagusiek eta Nafarroako hauteskundeetarako Nafarroa Bairen barruan EAJren hautagai batek ere.

EAJk 100.000 lagun baino gehiago bildu nahi ditu igandean. Pertsona horiek "inoiz antolatu den ''Agintarienea'' handienean parte hartuko dute", hau da, "Ikurriña omentzeko dantzarik handiena" izango da Forondan. 100 dantzarik 20 metro koadroko ikurrinak dantzatuko dituzte. Alderdikide eta lagunek ere eramango dute ikurrina eskuan.


Ondasun Higiezinen Gaineko Zerga %1,5ean igotzea proposatu du udal gobernuak

Irungo Udaleko Ogasun ordezkari Miguel Angel Paezek tasa eta zergen modifikaziorako udal gobernuak duen proposamena aurkeztu du gaur goizean. Atzo bertan Ogasun Batzordean datorren urterako ordenantza fiskalen inguruko proposamena aurkeztu zuen udal gobernuak. Datorren asteazkeneko osoko bilkuran eztabaidatu eta onartuko dituzte bertan bildutakoak.

Lehenik, 2014tik Ogasun Higiezinen Gaineko Zerga (OHZ) “izoztuta” egon dela gogoratu du ordezkariak. Hala, proposamen berri honetan %1,5eko igoera proposatu dute. Praktikara eramanda, 3-6 euro bitarteko igoera jasango dute bataz beste etxeko ordainagirian. Bestalde, bineta zergak ere %1eko igoera jasango lukeela zehaztu du Paezek, baina zilindrada handiko auto eta motoei ez diela eragingo.

Era berean, hobarien politika berbera izatean jarraituko duela zehaztu du. Gainera, bestelako tasei dagokionean, modifikazio handirik proposatu ez dutela zehaztu du.

Zuzenketak

Berehala erantzun diote Elkarrekin Podemos-Ezker Anitza eta EAJ udal taldeek Paezek aurkeztutako proposamenari. Lehenak erantzuten formazio moreko kideak izan dira. “Behar gehien dutenei zergak jaistea tokatzen da orain, eta enpresa handiei igotzea”, adierazi du David Soto bozeramaileak. Orotara, 21 zuzenketa aurkeztu dituzte, “gehien dutenek gehiago ordain dezaten”.

Lehen proposamena, beharra duten familientzako OHZ %95ean txikitzea da. Gainera, telefonia, gas eta elektrizitate enpresei tasa berri bat aplikatzea ere proposatu dute. Beste zuzenketen artean, kiroldegiko bazkideek Plaiaundiko igerilekuetara doan sartzea, doako TAO zerbitzua lehen 30 minutuetan, denda berriak irekitzeko lizentzia jaistea (Km0 produktuak eskaintzen dituzten enpresei doakoa) aurki daitezke.

Jeltzaleek ere udal tasen inguruko iritzia jakinarazi dute gaur. Lehenik, Xabier Iridoy bozeramaileak gobernu sozialistak 2020rako aurkeztutako proposamena ikertu ostean, Kontsumorako Prezioen Indizea (KPI) “bikoizten eta hirukoizten duten igoerak” proposatu dituela salatu dute. “Ez dugu ulertzen, tasak eta zergak izoztu egingo zirela iragarri zenetik jaso diren datuak positiboak izanda, nola proposatu dezaketen orain KPIa hirukoiztea. Agian 2019ko zergen eta tasen igoera izozteko arrazoia ez zen argudiatu zutena?”, adierazi du Iridoyk.

OHZ %1,5ean igotzearen aurrean, jeltzaleek zerga hau KPIaren ehunekoa soilik igotzea planteatu dute. “Gehiegikeria galantatzat” hartu du taldeak alderdi sozialistak aurkeztutakoa. Era berean, ibilgailuen zergei dagokionez, igoera orokor bezala KPIa izan dadila proposatu dute, eta ibilgailu kutsatzaileentzako KPIa + %1eko formula iragarri du Iridoyk. Udal tasei dagokienean, merkataritzari eta ostalaritzari eragiten dien tasen gainean, gobernuak %2ko igoera proposatu dutela gogoratu dute. Hala, bi sektoreei eragiten dieten tasa izoztea proposatu dute. “%2aren igoerak momentu honetan KPIa lau aldiz areagotzea suposatuko luke eta, zentzugabekeria benetan merkataritza sustatu nahi badugu”.


Nire muraletako aurpegiei ez diete momentuz biboterik marraztu

Brisbanen eta Bergaran ditu, besteak beste, bere muralak Sor2 edo Sortwo muralistak. Enkarguz ere egiten du lan, adibidez, musika taldeentzat eta, beti beti, erabiltzen du beltza.

Australiara iritsi dira Sor2 edo Sortworen margoak, Brisbanego paretetan daude bere muralak. Beltza erruz erabiltzen du, baita turkesa kolorea ere. "Nire muraletako aurpegiei ez diete momentuz biboterik marraztu" esan digu, Hirigorrian, Euskadi Irratian.


Diaporama batez Saninaziyuek gogoratuz

Kaixo berriro ere guztioi, aspalditxo itzulia naiz udako oporretatik nahizeta hemendik ez agertu orainarte. Saninaziyo jaietako diaporama bat egiten egon naiz blog honetan ezartzeko nahi duenak ikusi dezan, eta egun hauetan zehar horretan pasa ditut ia eguneko ordu guztiak, horra hor nire berririk ez izanaren arrazoia.

Esan bezala denbora ugari igaro dut diaporama hau egiten, orduak eta orduak, pazientzia ze esanik ez, eta hainbat haserre nire buruarekin, baina tira, gero emaitza ikustean nahiko gustora geratu naiz.

Diaporaman, hasi uztailak 27 egunetik eta festak bukatu arteko egun guztiak agertzen dira, 324 argazkiz osatua dago eta hainbat kantuz lagundua.

Beraz gaurkoan nire diaporama berriarekin uzten zaituztet. Betiko moduan sartu ondorengo helbide horretara eta deskargatu artxiboa. Agian denbora dexente beharko du diaporama deskargatzen, luze xamarra baitda, baina uste dut pena merezi duela. Ikusi eta esango didazue zuen iritzia.

Diaporama deskargatu

Blog pertsonala: ibarzabaltxokoa